سەرکردایەتی پارتەکان و گەلی کورد\nبە داخەوە، گەلی کورد لە باشووری (کوردستان)، یەک سەرکردە و پارتی دڵسۆزی کوردپەروەری نییە، تاسەر داکۆکی لە مافە ڕەواکانی گەلی کورد بکا. سەرکردەی ئەم پارتانە، لەنێوخۆدا سنگشێر و قارەمانن، کەچی لەبەردەم دەسەڵاتدارانی دەوڵەتی داگیرکەری (عێراق)دا، هەر ئەوەیە کڕنووشیان بۆ نابەن، لە زۆر داواکاریی و مافە ڕەواکانی گەلەکەمان وازدێنن، بۆئەوەی لێیان ڕازیبن و پشتی پارتە کوردییە نەیارەکەی خۆیان بشکێنن!\nئاخر ئەم دوو باڵە گەورەیەی بزووتنەوەی کوردایەتی (جەلالیی) و (مەلایی)، چەندین جار جەنگی نێوخۆیان هەڵگیرساندووە، هەلی مێژووییان لەکیس کورد داوە، جگە لە ئەوەی، بە هەزاران ڕۆڵەی کوردیان کوشتووە و بەکوشتداوە، هیچ بەشێکی (کوردستان)یش نەماوە، لەدەس زیانی ئەمانە ڕزگاریبووبێ، بە فرمانی سەرانی هەردوو دەوڵەتی داگیرکەری (ئێران) و (توورکیا)، گەلێ کادێر و جوامیری کوردیان لەنێوبردووە. کەچی تا ئێستە، کەس نەیبیست، سەرکردایەتی ئەو دوو باڵە، داوای لێبووردن لە ڕۆڵەکانی گەل بکەن!\nسەیر ئەوەیە، ئەو هەموو هەوادار و ئەندامانەیان هەیە، ئەوانیش دەسیان بە کڵاوەکەی خۆیانەوە گرتووە، تا با نەیبا، دوای سەرکردایەتییەکانیان کەوتوون، نە دەنگ بەرزدەکەنەوە، نە ڕەخنەدەگرن و نە بە سەرکردەکانیشیان دەڵێن: ئیدی تا کەی، واز لە ناکۆکی، دووبەرەکی، جەنگی نیوخۆ و ناپاکی ناهێنن؟!! چونکە ئەو جەماوەرەی لەگەڵیان دان، وەک ڕانەمەڕ وان، چۆنیان بوێ، وایان لێ دەخوڕن، لە لەوەڕگە دەوڵەمەند و پاکژەکەی پارتەکانیاندا دەلەوەڕێن، ئیدی چۆن ئەو ژیانە بێ ئەرک و ئاسانە، بە خۆڕایی لەکیس خۆیان دەدەن؟!!\nمن بیر لە ئەوە دەکەمەوە، کاتێ سەرکردەی ئەم بە ناو پارتانە، هەر لە سەرەتای سەردەمی شۆڕشی (11. 9. 1961)ەوە، سەردانی (بەغدا)یان کردووە، بە چ شێوەیە، گفتوگۆیان لەگەڵ سەرۆکەکانی دەوڵەتدا کردووە، ئاخۆ دەبێ، چییان پێ وتبن؟! داواکارییەکانیان چی بووبێ؟!!\nسەیر ئەوەیە، کاتی خۆی بە (مەلا مستەفا)یان دەگوت: پیاوێکی خێڵەکییە، بڕوای بە پارتایەتی نییە، هیچ نازانێ، (کوردستان)ی بە سێو و پرتەقاڵ فرۆشتووە! کەچی ئەویش شاخەوانێ بوو، چیای چۆڵ نەدەکرد و وەک ژەنەراڵی چیای لێهاتبوو!\nدوو سەرکردایەتی (کورد و چیچێنستان)\nبیرم دێ، دوای کۆڕەوە گەورەکەی بەهاری (1991)، شاندێکی بەرەی (کوردستانیی)، لە (بەغدا) بوون، لەگەڵ گۆڕبەگۆڕ (سەددام حوسێن)دا گفتوگۆیاندەکرد، دوای ئەو هەموو کیمیاباران و ئەنفال و ماڵوێرانییە، هەر یەکێ لە سەرکردەی ئەو پارتانە، بە جیا بە شانوباهوی (سەددام)دا هەڵیاندەدا و شانازییان بە ئەو دیدارەوە دەکرد. هەر بۆ نموونە: (جەلال تالەبانیی) گوتی: (سەددام خەصم نییە و حەکەمە!). هەروەها (مەسعوود بارزانیی)ش گوتی: (سەددام ئەندازیای ڕێککەوتنەکەی 11 ئازارە). لە هەمووشی سەیرتر ئەوەبوو، یەکێکی وەک (رەسووڵ مەمەند)، کاتێ (سەددام)ی بینی گوتی: (ئەنا ئەسعەد سەعید). ئیدی دوای ئەم هەموو کوشتنوبڕینە، (سەددام) گوێی لە نوێنەرانی کورد بێ، بە ئەو شێوەیە ماستاوی بۆ بکەن، چۆن دان بە مافە ڕەواکانی گەلی کورددا دەنێ؟!!\nیا دوای ئەوەی ڕژێمی (بەعس) کەوت، ئەم شاندە پیرۆزە کوردپەروەرە، لە (بەغدا) چاویان بە (پۆڵ بریمەر)ی نوێنەری (ئەمێریکا) و فەرمانڕەوای ڕامیاریی (عێراق) کەوت. (بریمەر) نووسیوێتی: من وامزانی، نوێنەری کوردەکان هاتوون، داوای سەربەخۆیی و دامەزراندنی دەوڵەتی کوردیی دەکەن. بەڵام داوای پارە و پۆستیان دەکرد!\nکەچی سەرکردەیەکی ناسراوی شۆڕشی (چیچینستان)، ڕووسەکان بۆ گفتوگۆ بانگهێشتیانکرد و بڕیاربوو، لە (مۆسکۆ) سەرۆک (باریس یەلتسن) ببینێ. کاتی شاندەکە چوون، (یەلتسن) دانیشتبوو و لەبەریان هەڵ نەستا. سەرۆکی شاندەکە تووڕەبوو، گوتی: ئێمە نوێنەری گەلێکین، بۆ گفتوگۆ هاتووین، تا لەبەرمان هەڵ نەستی و ڕیزمان نەگری، گفتوگۆت لەگەڵ ناکەین و دەکشێینەوە. (یەلتسن)یش ناچاربوو، هەستێ و بە گەرمیی پێشوازییان لێ بکا!\nئایا سەرکردەی ئەم پارتانەی لە مەڕ خۆمان، کاتێ سەریان لە (بەغدا) داوە، لەگەڵ سەرانی دەوڵەتی (عێراق) کۆبوونەتەوە، چۆن ڕێزی خۆیان گرتووە؟!! چییان بەو سەرکردانە گوتووە؟! داوای ج جۆرە مافێکیان، بۆ گەلی کورد کردووە؟!!\nئەوەی باشە، ئەو دانیشتنانەی نێوان نوێنەرانی پارتەکان و سەرۆکەکانی (عێراق)، هەمووی تۆمارکراون و ئەوان، بۆ ڕۆژی خۆی هەڵیانگرتووە. بۆئەوەی کاتێ سەرکردەی پارتەکان، لەگەڵ دەسەڵاتدارانی (بەغدا) تێکچوون، بە ئاشکرا ڤیدیۆکانیان بۆ لێبدەنەوە و قسەکانی خۆیان بیرخەنەوە. ئاخر چەن ڤیدیۆیەکی وەک ئەو دانیشتنانەی نیوان (مەسعوود بارزانیی) و (ئیاد عەلاویی)، هێشتا بڵاونەکراونەتەوە و بۆ ڕۆژێکی وەک ئەوڕۆیان هەڵگرتووە، تا بە کورد بڵێن: ئەوە نوێنەرەکانتانن، لە فیدراڵیش پەشیمانن و بە ئۆتۆنۆمیش ڕازین، هەرچەندە لە دەستووری (عێراق)دا، دان بە مافی فیدرالێشدا نراوە. ئامادەشن، لەسەر مادەی (140)یش، دانوستانبکەن!\nبە ڕاستی، هەرچەندە لە هەڵسوکەوت و قسەکانی ئەم سەرکردانە ورددەبمەوە، ئینجا تێدەگەم، بۆچی لێپرسراوانی (بەغدا)، دان بە مافە ڕەواکانی گەلی کورددا نانێن. چونکە سەرکردەی ئەو پارتانە، نوێنەرایەتی گەلی کورد دەکەن. ئەمەش نەک هەر کوردایەتی نییە، بەڵکوو گاڵتەجارییەکی زۆر گەورەیە!


پێش 3 هەفتە 135 جار خوێنراوەتەوە\nسه‌رۆكی ڕووسیا بانگهێشتی هاوتا ئه‌مریكییه‌كه‌ی بۆ به‌شداریی له لووتكه‌ی كه‌شوهه‌وا به ئه‌رێنی وه‌ڵام ده‌داته‌وه.\nله ڕاگه‌یه‌ندراوێكدا كه له‌لایه‌ن كۆشكی كرملینه‌وه بڵاو كراوه‌ته‌وه، ئاماژه به‌وه كراوه كه (ڤلادیمێر پۆتین)ی سه‌رۆك له ڕێی ڤیدیۆكۆنفرانسه‌وه به‌شداریی له لووتكه‌ی كه‌شوهه‌وا ده‌كات كه بڕیاره ڕۆژی22ی ئه‌م مانگه به‌ڕێوه بچێت.\nهه‌ر له‌وباره‌وه، (دیمیتری پێسكۆڤ) وته‌بێژی كۆشكی كرملین، له لێدوانێكدا بۆ ئاژانسی (ڕیا)ی وڵاته‌كه‌ی ڕایگه‌یاند: پۆتین پلانی نییه له په‌راوێزی لووتكه‌كه‌دا كۆبوونه‌وه‌ی دووقۆڵی له‌گه‌ڵ بایدن، یان كاربه‌ده‌ستانی دیكه‌دا ئه‌نجام بدات.\nڕۆژی 23ی مانگی ڕابردوو، سه‌رۆكی ئه‌مریكا 40 سه‌رۆكی وڵاتانی جیهانی بۆ به‌شداریی له لووتكه‌ی كه‌شوهه‌وا كرد كه بڕیاره ڕۆژانی 22و23ی ئه‌م مانگه به‌شێوه‌ی ئۆنڵاین به‌ڕێوه‌بچێت، بانگهێشت كردبوو.\nله‌نێو سه‌ركرده و سه‌رۆكه بانگهێشتكراوه‌كاندا، هه‌ر یه‌ك له سه‌رۆكی توركیا، سه‌رۆكی چین، سه‌رۆكی فه‌ڕه‌نسا، ڕاوێژكاری ئه‌ڵمانیا و سه‌رۆكی رووسیا هه‌ن.


•\tبەعسیەکان لە ١٩٦٨ بەرنامەی سێ کوجکەی بەعسیان داڕشت ( تەبعیس، تەرحیل و تەعریب)، تا ٢٠٠٣ ئەم بەرنامەیەیان دژ بە پێکهاتەی کورد، لە هەمو ئەو ناوچانەی ئێستا پێی دگوترێت ناوچەی کێشە لەسەر جی بەجێکرد.\n•\tلە ٢٠٠٣ دوای روخانی بەعس و نوسینەوەی دەستوری عێراق، عەرەبەکانی تەعریب و هاوردەکان گەڕێندرانەوە ناوچەکانی کۆنی خۆیان. هەر خانەوادەی ٢٠ بیست ملیۆن دیناری وەرگرت.\n•\tدانیشتوانە راگوێزراوەکە لەلایەن بەعسەوە بەشی زۆری گەڕایەوە سەر زەوی و زاری خۆی. بەڵام گەڕانەوەیەک بۆنی ئەوەی لێناهات کە یەکجارەکی بێت. بنەیەک لە هەرێم و بنەیەک لە کەرکوک. هۆکارەکەشی کورتبینی سەرۆکەکانی پارتی و یەکێتی بو.\n•\tلە روی دەستوری و یاساییەوە سەرانی ئەو دو حیزبە هەوڵی جدیان نەداوە بۆ بنبرکردنی کێشەکە، کە خۆی لە بەتاڵکردنەوەی بریارەکانی بەعس و گرێبەستە زراعیەکان دەبینیەوە. لە کاتێکدا ئەو دو حیزبە پۆستی گرنگ و بڕیاردەریان لە بەغدا بەدەستەوە بوە، هاوپەیمانان پشتیونیان بونە.\n•\tلە دوای ١٦/١٠/٢٠١٧ وە ئەم کێشەیە وەک دومەڵ هەر رۆژەی لە شوێنێکی کەرکوک و لەشی جوتیاری ناوچەیەک هەڵدەتۆقێ: بە نمونە:\n１-\tگوندی پەڵکانە/ ناحیەی سەرگەڕان/ قەزای دوبز.\n２-\tگەڕانەوەی عەرەبەکانی هاوردە بۆ ناوچەی دوبز، بە پشتیوانی هێزی ئەمنی عێراق توانیان گوندەکانی، عیزە، زەهرا و البودێر لەو ناوچەیە دروست بکەن. فشاری زۆریان بۆ جوتیارە کوردەکان هیناو زەویەکانیان داگیرکرد. هەر لەو گوندانە چەند هاوڵاتیەکی کورد لە نیوە شەودا شەهید کران.\n３-\tناوچەکانی داقوق و تۆپزاوە بە بەردەوامی فشاریا لەسەرە.\n４-\tلە ١٩١٩ کۆمەڵێ عەرەبی هاوردە بە پستیوانی هێزە ئەمنیەکان فشاریان هێنا بۆ جوتیارانی ناوچەی ساڵەیی لە ناحیەی پردێ.\n•\tئەوەی گرنگە عەرەبی هاوردەیە فشار دێنێت و روداو دروست دەکات، کورد بە پێچەوانەوە دانیشتوە و چاوەڕوانە بەیانی چی رودەدات.\n•\tروداوەکان و پەرلەمانتاری کورد لە میدیاکان باس لەوە دەکەن کە ئیدارەی کەرکوک و هێزە ئەمنیەکان لە پشتی ئەم روداوانەن و ئەوانن ئەی جوڵێنن. لێرەوە دەردەکەوێ کە چارەسەر لە کەرکوک نیە، لای خەڵک و جوتیارانی کورد نیە. لە فەیسبوک و خۆدەرخستنی میدیایی نیە.\n•\tهەنگاوەکانی ئیدارەی کەرکوک دەچنە خانەی:\n１-\tنانەوەی ئاژاوە و تێکدانی ئاشتی کۆمەڵایەتی و پێکەوە ژیان.\n２-\tدرێژەدانە بە جێبەجێکردنی سیاسەتی بەعس.\n•\tچارەسەر: لە بەغدایە، بە گرتنەبری:\n１-\tرێگەی دادگای فیدرالی\n２-\tفشارخستنە سەر حکومەت\n３-\tشکاتکردن و لیپرسینەوە لە ئیدارەی کەرکوک.\n４-\tهەڵوەشاندنەوەی تەواوی گرێبەستە کستوکاڵیەکانی سەردەمی بەعس، بریارەکانی بەعس لەم بارەوە لە وەزارەتی کشتوکاڵ.\n•\tئەرکی کێیە؟\n１-\tسەرۆک کۆمار\n２-\tپەرلەمان و پەرلەمانتارن\n３-\tحکومەتی عێراق.\n４-\tپێکهاتەی کوردیش لەو ناوچنە پێویستە هاوشێوەی دانیستوانی گوندی حەفت تەغار و دەوروبەری فشاری مەیدانی بەردەوام دروست بکەن. هەوڵی بەدەستهێنانی سۆزی عەرەبە غەیرە هاوردەکان و تورکمان بدەن.\nدوا قسە، تا ئێستا ئەم کێشانە لەبری ئەوەی چارەسەر بکرێن، دوادەخرێن و کەڵەکە دەکرێن. زەرەرمەندی یەکەمیش جوتیارانی کوردن.\n3 دادگای فیدراڵی‌و مادەی ١٤٠ی دەستور\n4 پەرتەوازەیی میللەتێك\n5 خۆسەغڵەتکردن لەقسەکانی هۆشیارو کاوە بۆ؟


یاسای قەیسەر و کاریگەریی لەسەر دۆخی سوریا – Knwe.org\nسەرەکی » راپۆرت » ئامادەکردنی:بورهان ئەمین » یاسای قەیسەر و کاریگەریی لەسەر دۆخی سوریا\nلە مانگی دێسەمبەری رابردووەوە، دۆناڵد ترەمپ سەرۆكی ئەمریكا پڕۆژەیەكی هەردوو پارتی سەرەكیی دیموكراتەكان و كۆمارییەكانی ئیمزاكردووە.\nوەك لە پڕۆژەكەدا هاتووە، هاووڵاتیانی مەدەنی سوریا دەپارێزێت لە كوشتوبڕ و پەلاماری ئاسمانی و بۆمب و تۆپبارانی رژێمی سوریا.\nلەم رۆژانەشدا ئەمریكا بە رەسمیی یاساكەی راگەیاند و ناوی لێنا یاسای قەیسەر. بە قسەی خۆیان بێت، بۆئەوەیە فشاری دیپلۆماسی و سزای ئابووری بخەنە سەر حكومەتی دیمەشق و ناچاریان بكەن هێرشەكانیان بۆ سەر هاووڵاتیانی مەدەنی رابگرن. ئەو سزایانە دەنگدانەوەیەكی گەورەی دروستكرد و لە زۆر لایەنەوە كاردانەوەی لێكەوتەوە. ئەم یاسایە لە كاردانەوەی ئەو تاوانانە گەڵاڵە كراوە، كە لە چەند ساڵی رابردوودا بەرامبەر بە خەڵكی مەدەنی و سڤیلی ئەو وڵاتە كراون، ئەمریكاش بەشار ئەسەد و هاوپەیمانەكانی بە هۆكار و ئەنجامدەر دەزانێت و دەڵێت، كە رژێمی سوریا لەگەڵ وڵاتە هاوكارەكانی بوونەتە مەینەتی و كارەسات بۆ سەر هاووڵاتیان و دەبێ دەستبەرداری ئەم سیاسەت و كوشتوبڕەیان ببن.\nبۆ ئارامكردنەوەی رەوشی وڵاتەكەیە\nجیمس جێفری نێردراوی ئەمریكا بۆ كاروباری سوریا لە بارەی قەیسەر-ەوە رایگەیاند: ئەوان پێكهێنانی حكومەتێكی تازە لەو وڵاتە دووپاتدەكەنەوە و هەوڵی جددی بۆ دەدەن، كە لەسەر بنەمای دەستوور و یاسا كار بكات و رێز لە مافی مرۆڤ و دیموكراسی و پێكەوەژیانی ئاشتییانە لەگەڵ دراوسێكانی بگرێت، هەر بۆیە ئەو یاسایە دەسەپێنن تاكو ببێتە فشارێكی دیپلۆماسی و ئابووری و ملكەچ پێكردنی ئەو حكومەتە بۆ ئەو بنەمایانەی كە لە بەرژەوەندی هەموو لایەكدایە.\nسەبارەت بە هەڵوێستیان لە روسیا، كە دۆستی نزیكی ئەسەدە، ناوبراو وتی: كۆشكی سپی دەخوازێت هەماهەنگیی روسیا بكات بۆ بەرقەراركردنی ئاشتی و ئارامی لەو وڵاتەدا و هەوڵ بۆ جێبەجێكردنی بڕیارەكانی ئەنجومەنی ئاسایشی نێودەوڵەتی دەدات.\nمایك پۆمپیۆ وەزیری دەرەوەی ئەمریكاش وتی،كە یەكەمجار چەند سزایەك دەسەپێنن و ئەگەر هەر ملیان نەنا، ئەوا هی تر و كەڕەتی تر ناچاریان دەكەین بێنە سەر خەت و ئیتر چیدی نەبنە هۆی كوژرانی خەڵكی زیاتر.\nكێلی كرافت نوێنەری پێشووی وڵات لە نەتەوە یەكگرتووەكان، پێیوابوو كە ئەو سزایانە رێگری و تەگەرە دەخەنە بەردەم رژێمی ئەسەد، بۆ بەردەوامیدان بەو سیاسەتەی ئێستای.\nبەپێی راگەیاندنی بەرپرسە ئەمریكییەكان، ئەو یاسایە تەنها ناوچەكانی ژێر دەسەڵاتی بەشار ئەسەد دەگرێتەوە، چونكە لەم رۆژانەدا ولیام رۆباك نێردراوی ئەمریكا بۆ باكووری رۆژهەڵاتی سوریا، لە كۆبوونەوەیەكدا لەگەڵ بەرپرسانی ئیدارەی خۆسەری لە شاری كۆبانێ، ئاشكرایكردووە كە ئەم یاسایە ناوچەكانی ژێر دەسەڵاتی ئەوان ناگرێتەوە و ناوچەی بەڕێوەبەرایەتیی خۆسەری بە هەماهەنگی لەگەڵ ئەوان ئیدارە دەدرێن و ئەو یاسایە نایانگرێتەوە. هەروەها ئەو سزایانە ژمارەیەك بەرپرسی باڵای سوریاش دەگرێتەوە، لە نێوانیاندا بەشار ئەسەد و هاوسەرەكەی و ماهیری برای و 36 بەرپرسی باڵای تر.\nكاردانەوەكان چی بوون؟\nلە بەرامبەر ئەو بڕیارە نوێیەدا، بەشار ئەسەد ئیدانەی ئەو سزایانەی كرد.\nحكومەتی دیمەشق دەڵێ: پڕوپاگەندەی ئەمریكییەكان لەسەر مافی مرۆڤ و ئازادییە سیاسییەكان لە ناو سوریا، درۆیەكی شاخدارە و هیچی بەسەر هیچەوە نییە.\nهەریەك لە روسیا و چین-یش لۆمەی ئەمریكایان كردووە، كە لە كاتێكدا بە هەموولایەك خەریكی ئارامكردنەوەی رەوشەكەن، كەچی ئەوان تاكلایەنە بڕیاری لەو جۆرە دەدەن.\nسەرچاوە: تسایت ئۆنلاین، ئیندپێندت، بی بی سی


07:15 - 2022-05-22\n«ژن بهێنە، ئەگەر ژنەکەت باش بوو، بەختەوەر دەبیت، ئەگەر دڕندە بوو، وەکو من دەبیت بە فەیلەسوف».\nسوکرات و سوکراتییەکان، گوێیان بەم هەسارە و گەردوونە کە چۆن دروستبووە و لەچی دروستبووە نەدەدا، لە باوەڕیانەوە کە بە وردکردنەوەی ئەو بابەتانە ناگەیتە هیچ ئەنجامێک و سوودی نییە. بەڵکو زیاتر گرنگییان بە چەمکەکانی بەختەوەری و دادپەروەری و راستگۆیی..تاد دەدا. جا سوکرات کە ئامۆژگاریی خوێندکارەکانی دەکرد گۆشت نەخۆن، کەچی ئەو رۆژەی لە سێدارە دەدرا وەسێتی بۆ کردن کە کەڵەشێرێکی لە ماڵەوە هەیە بیگەڕێننەوە بۆ خاوەنەکەی.\nئەو سەردەمەی کە کەنیسە بیرکردنەوەی قەدەغەکردبوو (وەکو هەموو دینەکانی تر) ئەرستۆ توانی رایەڵەیەکی پتەو لە نێوان فەلسەفەی دین و فەلسەفەی ئادەمیزاددا دروستبکات. کەچی لە بەرانبەردا دەیگوت: «ئەوەی لە چواردەوری خۆت بە چاوەکانت دەیبینیت وجودی نییە، بەڵکو رەنگدانەوەی سێبەری بوونەوەریترە؟\nئەرستۆ کە بە ئەندازەی سوکرات و ئەفلاتون رقی لە ژن نەبوو، بەڵام رای سەیروسەمەرەی هەبوو کە لە فەتواوە نزیک دەبۆوە، بۆ نموونە بانگەشەی ئەوەی دەکرد خۆر بەچواردەوری زەویدا دەسووڕێتەوە و پێداگری دەکرد لەسەر ئەوەی ژمارەی ددانەکانی ژن لە ژمارەی ددانەکانی پیاو کەمترە، هەروەها گوایا خوێنبەرەکانی جەستەی ئادەمیزاد خوێن ناگوێزنەوە بەڵکو هەوا دەگوێزنەوە.\nلەبارەی ژنیشەوە پێدەچێ هەموومان بیستبێتمان کە نیتشە خاوەنی ئەو گوتەیەیە کە دەڵێ: «ژن ئەو تەڵەیەیە کە سروشت لەسەر رێگەمان دایناوە».\nشۆپێنهاوەریش کە قینێکی نائاسایی لە دایکی بوو، هەمیشەی دەیگوت: ئەگەر پاشا بوومایە، یەکەم فەرمانم بۆ خەڵک ئەوە بوو لێمگەڕێن تەنها بم. ئەو کە بەهۆی دایکییەوە گرێی ژنی هەبوو دەیگوت: «نازنم پیاوان چۆن ئەم بوونەوەرە شان تەسک و جەستە بچووک و قاچ کورتانەیان خۆش دەوێت».\nئەفلاتونیش دەیگوت کۆمەڵگە هەرگیز چاک نابێت، گەر فەیلەسوفەکان دەسەڵاتی سیاسی وەرنەگرن، یان سیاسییەکان نەبنە فەیلەسوف، ئەوکاتە دادپەروەری بڵاودەبێتەوە ستەم نامێنێت، باوەڕی وابوو هیچ کەسێک بە ئەنقەست تاوان ناکات، تاوانەکان هەڵبژاردەی مرۆڤەکان نین. کەچی داواشی دەکرد ئەوانەی گوناهیان کردووە، بگەڕێنەوە بۆ فەلسەفە و ماتماتیک، ئەگەرنا دوای مردنیان لە شێوەی ئاژەڵدا دەگەڕێنەوە بۆ ژیان.\nئەرستۆ کە دامەزرێنەری زانستی لۆژیکە، کەچی باوەڕی وابوو هەموو شتێک لەم جیهانەدا قابیلی گۆڕانە، جگە لە ئەقڵی ئادەمیزاد و بەهاکان (قیم و مثل). ئاخر ئەو نەگەیشتە ئەم سەردەمە ببینێت هیچ شتێک لە جێی خۆی نامێنێت بە ئەقڵ و پرەنسیپەکانیشەوە.\nسارتەریش هەموو ئۆباڵەکەی خستبووە ئەستۆی «ئەوی تر»، کاتێک دەیگوت: کە ئەوی تر دیارنابێت، هەموو شتێک ئۆرگانیزە دەبێت و ئێمە دەبینە چەق و شتەکانی تر دەبنە بابەت بۆ ئێمە، چونکە ئەوی تر دەبێتە دۆزەخ بۆمان و دەبێت بەردەوام لە هەوڵی رازیکردنیدا بین. لەمەیاندا ئەگەر سارتەر بە «ئەوی تر» مەبەستی «ژن» بووبێت، ئەوا راست دەکات و فەلسەفەکەی هەتا ئێستاش درێژەی هەیە، بەڵام تاڕادەیەک پێچەوانەکەی راستە.


📕 چند نطق آقای ابوالقاسم صدر قاضی نمایندە مردم مهاباد در دورە چهاردهم مجلس شورای ملی ایران در سال 1322 1324 ( 1944 1946 ) پەڕتووکخانە\n📅 کاتی تۆمارکردن Sep 30 2020 9:12PM\nچند نطق آقای ابوالقاسم صدر قا ضی نمایندە مردم مهاب [ زۆرتر... 👁] 📕 ✖ 0 2 ✔ 99% ✍ ز.س. 30-9-2020 21:12:01\n💬 دنیا بۆیە خۆش کە بێدەرگایە، تەنها خاوەنی دنیاش هەرخوایە پەند و ئیدیۆم\n📅 کاتی تۆمارکردن May 17 2019 3:03AM\n👁 ئەم بابەتە 123 جار بینراوە\nلە پەندەکانی شێخ محەمەدی خاڵ، مامۆستا بەکر کانی هە [ زۆرتر... 👁] ✖ ✖ ✖ 0 1 ✔ 88% ✍ ز.س. 17-5-2019 3:03:48\n👫 سەید محەمەدی حەمیدی کەسایەتییەکان\n📅 کاتی تۆمارکردن Nov 29 2015 12:52AM\n👁 ئەم بابەتە 42,567 جار بینراوە\nچالاکترین و پڕ بەرهەمترین رۆژنامەوانی سەردەمی کۆما [ زۆرتر... 👁] ✖ ✖ 0 0 ✔ 99% ✍ س.ئـ. 29-11-2015 0:52:16\n📕 مامۆستا حەسەن قزڵجی لە چێشتی مجێوردا پەڕتووکخانە\n📅 کاتی تۆمارکردن Apr 28 2020 9:56PM\nبە بۆنەی کۆڕیادی 101 مین ساڵڕۆژی لە دایک بوونی مام [ زۆرتر... 👁] 📕 ✖ 0 3 ✔ 99% ✍ ز.س. 28-4-2020 21:56:50\n👫 محەمەد قازی کەسایەتییەکان\n📅 کاتی تۆمارکردن Aug 18 2019 9:49AM\nوەرگێڕ لە 03-08-1913 لە دایک بووە. لە14-01-1998 [ زۆرتر... 👁] ✖ ✖ 1 7 ✔ 99% ✍ ز.س. 18-8-2019 9:49:30\n📕 مێژووی دەبیرستانی ئێرانشەهر یەکەمین دەبیرستانی شاری مەهاباد پەڕتووکخانە\n📅 کاتی تۆمارکردن Sep 28 2020 7:23PM\nمێژووی دەبیرستانی ئێرانشەهر یەکەمین دەبیرستانی شار [ زۆرتر... 👁] 📕 ✖ 0 3 ✔ 99% ✍ ز.س. 28-9-2020 19:23:25\n📕 مێژووی مەدرەسەی (سەعادەت) یەکەم مەدرەسەی شاری مەهاباد پەڕتووکخانە\n📅 کاتی تۆمارکردن Jul 21 2020 10:00PM\nمێژووی مەدرەسەی سەعادەت یەکەم مەدرەسەی شاری مەهابا [ زۆرتر... 👁] 📕 ✖ 0 4 ✔ 99% ✍ ز.س. 21-7-2020 22:00:37\n📕 مێژووی مەدرەسەی گەلاوێژ لە ڕۆژنامەی کوردستاندا پەڕتووکخانە\n📅 کاتی تۆمارکردن May 19 2020 12:28AM\nئامادەکردنی: فارووق فەرهاد سوید 2020  [ زۆرتر... 👁] 📕 ✖ 0 5 ✔ 99% ✍ ز.س. 19-5-2020 0:28:20\n📄 هاواری نیشتمان بڵاوکراوەکان (گۆڤار، رۆژنامە و ...)\n📅 کاتی تۆمارکردن Nov 26 2008 4:53PM\n👁 ئەم بابەتە 6,095 جار بینراوە\nلە21ی مارتی 1946، لەسەردەمی فەرمانڕەوایەتیی کۆماری [ زۆرتر... 👁] ✖ ✖ 1 1 ✔ 99% ✍ هـ.ب. 26-11-2008 16:53:59\n📕 هێمن و سازی ناساز بەرگی1 پەڕتووکخانە\n📅 کاتی تۆمارکردن Sep 27 2018 8:22AM\n👁 ئەم بابەتە 1,919 جار بینراوە\nکۆکردنەوە و ئامادەکردنی: فارووق فەرهاد [ زۆرتر... 👁] ✖ ✖ 1 1 ✔ 99% ✍ ز.س. 27-9-2018 8:22:46


لە خانەقین خۆپیشاندان بۆ دەرکردنی حەشدی شەعبی بەڕێوەدەچێت – کوردی – RojNews.News\n02/03/2020 - 4:16:28 pm\nپێنجشەممە, 19 أكت 2017 – 13:27\nدانیشتوانى شارۆچکەى خانەقین خۆپیشاندانێکیان بۆ دەرچوونى هێزەکانى حەشدی شەعبی و پۆلیس لە سارۆچکەکەیان ئەنجامدا و بەپرسێکی حزبی-ش دەڵێت: تا ئێستا هێزەکانى حەشدی شەعبی و پۆلیسی دیالە لەناو شارۆچکەى خانەقینن و نەکشاونەتەوە.\nپێش نیوەڕۆى ئەمڕۆ، ژمارەیەک لە هاوڵاتیانی شارۆچکەی خانەقینى سەربە پارێزگاى دیالە لە گۆڕەپانى کرندی شارۆچکەکە، خۆپیشاندانێکیان ئەنجامدا.\nهێمن مەنسور، جێگری بەرپرسی مەڵبەندی ٨ى خانەقینى یەکێتى نیشتیمانى کوردستان، بە ڕۆژنیوزی وت: بەشێک لە دانیشتوانى شارۆچکەى خانەقین، نیگەرانن لەهاتنى هێزەکانى حەشدی شەعبی و سوپاى عێراق و پۆلیسی دیالە بۆ شارۆچکەکەیان و داواى دەرچوونیان دەکەن.\nهێمن مەنسور وتیشی: خۆپیشاندەران دروشمى “بژی پێشمەرگە” و “بژى مامە” و “دەرچن لە شارەکەمان” دەڵێنەوە و ئاڵاى هەرێمی کوردستانیان بەرز کردوەتەوە، هیچ گرژیی و ئاڵۆزییەک-یش لەو خۆپیشاندانە نەکەوتووەتەوە.\nناوبراو، ڕاشیگەیاند: تا ئێستا هێزەکانى حەشدی شەعبی و پۆلیسی دیالە لەناو شارۆچکەى خانەقینن و نەکشاونەتەوە، هەروەها بەر لە بازگاى باوە مەحمود بازگەیەکى حەشدی شەعبی دانراوە و لە بازگەى باوە مەحمود-یش هێزەکانى ئاسایشی هەرێم و حەشد پێکەوە جێگیربوون.\nجێگری بەرپرسی مەڵبەندی خانەقین ئاماژەى بەوەشدا، بەشێک لە فەرمانگە حکومیەکان گەڕاونەتەوە سەر کار و مەڵبەندی یەکێتى و حزبی شیوعى لە ناو خانەقین-دان و دەوامى فەرمى خوێندنگاکانیش ڕاگیراوە.


ساڵحژاژڵه‌یی14/12/2019 1092 جار بینراوە\nلە كۆتایی بەشی دووەمی ئەم نوسینەمدا باسی خاوەندارێتی كۆمپانیای وشەم كرد. لە راستیدا دەریشكەوت كە هەر لەسەرەتای دروستبونی كۆمپانیای وشەوە كاك نەوشیروان بەرنامەی داناوە كە دوای خۆی ببیتە موڵكی كورەكانی. پێش ئەوەی وەفاتیش بكات نەیشاردۆتەوەو بە ئاشكرا وتویەتی كۆمپانیای وشە موڵكی خۆم و كوڕەكانمە. شایەتیش هەیەو لە ژیانیشدا ماوە.\nدوای وەفاتی كاك نەوشیروان بە ماوەیەكی زۆر كورت كوڕەكانی كۆمپانیای وشەیان خستە سەرخۆیان. كۆمپانیای وشە ئەم بەشانەیە:\n1- گردی زەرگەتە بە تەلەفزیۆن و سایتی ئەلكترۆنی و هەموو بیناكان كە لەسەری دروستكراون. 2- تەلاری چاودێری دارایی. 3- پشكەكانی سۆپەرمەركێتی میترۆ. 4- پشكەكانی كۆمپانیای چیمەنتۆی گاسن. 5- بینای هەموو مەكۆكانی بزوتنەوەی گۆڕان لە هەموو شار و شارۆچكەكان كە بە پارەی ژمارەیەك لەو دەوڵەمەندانەی هاوكاری بزوتنەوەی گۆڕانیان كرد كراون.\nدوای وەفاتی كاك نەوشیروان بە ماوەیەكی زۆر كورت. دەستیان گرت بەسەر تەلەفزیۆنەكەداو خۆیان بەڕێوەبەر و ستافی تایبەتیان بۆ دانا بەبێ پرس و را بە خانەی راپەڕاندن و رێكخەری گشتی. ئەوەش مانای وایەكە بە موڵكی خۆیانی ئەزانن و چۆنیان بوێت وای لێ ئەكەن. لە ئێستادا بەتەواوی تەلەفزیۆنەكەیان داخست و كارمەندەكانیان ناردە ماڵەوە. بەڵام دەستبەسەراگرتنی هەموو موڵك و ماڵی بزوتنەوەی گۆڕان ئەوەندەی تر جەماوەری گۆڕانی رەنج بە خەسار كردو تروسكایی لەدڵدا كوژاندنەوە.\nلەو كاتەوە كە دەنگو باسی تاپۆكردنی كومپانیای وشە لەسەر كورەكانی كاك نەوشیروان هاتووەتە كایەوەو بووەتە قسەو باسی ناو گۆرانخوازان، تا ئێستا جەندین جار داویان لێكراوە با لە رێگای تەلەفزیونەكەوە رونكردنەوەیەك بدەن و گۆرانخوازان دڵنیابكەنەوە لە راستی و دروستی ئەو قسەو باسانە . بەڵام تا ئیستا كەم تازۆر یەك قسەیان نەكردوە، چونكە هیچ وەڵامێكیان پێ نییە . واتە نایانەوێت قسە لەسەر ئەوە بكەن و بە موڵكی خۆیانی ئەزانن . كەواتە نابی پێیان ناخۆشبێت كە ئەڵێن كاك نەوشیروان كۆمپانیای وشەی كردووەتە موڵكی كورەكانی . ئەگەر ئەم قسەو باسانە راستنین با بفەرمون بڵێن ئەوە موڵكی بزوتنەوەی گۆرانەو وەرن لەسەر كێی تاپۆ دەكەن بیكەن .\nبەڕاستی ئەوەی پێشتر كاك نەوشیروانی ناسیبێت. هەرگیز رۆژێ لە رۆژان بڕوای نەئەكرد كاری لەو شێوەیە بكات و هەموو رابوردوی سیاسی خۆی سفر بكاتەوە . خومەینی كاتی خۆی لە ناچاریدا بڕیاری دا شەڕ لەگەڵ سەدام بوەستێنێت، چونكە توانای شەڕیان نەمابو. لە كاتی بڕیاردانەكەدا ئەڵێت: ئەم بڕیارە بۆ من وەكو ئەوە وایە پیاڵەیەك ژەهر بخۆمەوە.\nلە راستیدا هەوڵدانی كاك نەوشیروان بۆ تاپۆكردنی موڵك و ماڵی گۆڕان لە سەر منالەكانی بە بە راورد لەگەڵ خەباتی رابوردوی. وەكو خواردنەوەی پیاڵە ژەهرەكەی خومەینی وایە.\nبەڵام دوو جیاوازی زۆر گرنگ هەیە یەكەم:  خومەینی پیاڵە ژەهرەكەی لە پێناوی میللەتەكەیدا خواردەوە. دووەم: خومەینی لە ناچاریدا پیاڵە ژەهەرەكەی خواردەوە. بەڵام كاك نەوشیروان بەپێچەوانەی خومەینییەوە بە ئارەزو و ویستی خۆی ئەمەی كرد نەك بە ناچاری و بۆ بەرژەوەندی چیاو نما ئەم كارەی كرد نەك بۆ گۆڕانخوازان. لە لەوەش خراپتر ئەوەبوو كە دوای خۆی كوڕەكانی رۆڵی زۆر نەرێنیان نواندو ئەوەندەی تر جەماوەری گۆڕانیان بێ ئومێد كرد.\nلە ئێستاشدا یەكیتی پارتی بە عەمدی مامەڵەی تایبەتی لەگەڵ كوڕەكانی ئەكەن لەپشتی پەردەوە بەبێ ئاگاداری خانەی راپەڕاندن بۆ ئەوەی بزوتنەوەی گۆڕان جارێكی تر نەتواننێت باسی بنەماڵەی بارزانی و تاڵەبانی بكات.\nئێستا كوڕەكانی كاك نەوشیروان خەریكی بەدەستهێنانی بەرژەوەندی مادی خۆیانن و بزوتنەوەی گۆڕانیان بۆ بەرژەوەندی خۆیان ئەوێت. نەك بۆ گۆڕێنی سیستەمی حوكمڕانی كە پێشتر بانگەشە بۆ ئەوە ئەكرا. بزوتنەوەی گۆڕان ئێستا موڵكی تایبەتی خۆیانەو هەمو گۆڕانخوازان كرێچی ئەوانن. با بڵێین مومتەلەكاتی بزوتنەوەی گۆڕان داهاتێكی ئەو تۆی نییە بۆ كوڕەكانی. بۆنمونە داهاتی گردی زەرگەتە چییە لە روی مەعنەوییەوە نەبێت؟\nئەمە قسەیەكی راستە بەڵام ئەوان لە ئێستادا هەڵگری ناوی حیزبەكەن و خاوەنی راگەیاندنن و لەو رێگایەیەشەوە خاوەنی گۆڕانخوازانن. لە ئێستادا بزوتنەوەی گۆڕان وەك كاڵایەك وایەو بازرگانی پێوە ئەكرێـت و وەكو دەرئەكەوێت كاسبیەكە قازانجی زۆری هەیە بۆ ئەو كوڕانە. لە هەڵبژاردنی ئەم دوایەی خانەی راپەڕاندنا كاریگەری راستەوخۆیان لەسەر ئەنجامەكەی هەبوە.\nچیاو نما فەرمانی سەرفكردنیان (الامر بالصرف)یان بەدەستە.\nرێكخەری گشتی بەرپرسی جێبەجێكردنه و جڤاتەكانیش سەرۆك بەشن. ئەندامانی خانەی راپەڕاندنیش مەجلیسی راوێژن. خەمە قورسەكە لەوەدایە بەڕێز رێكخەری گشتی بە نیوسەدە خەبات و ماندوبون و قوربانییەوە بەبێ كوڕەكانی رەوانشاد، كە هیچ پۆستێكی فەڕمی و حیزبییان نییە ناتوانێت هیچ بڕیارێك بدات.\nدەستوری بزوتنەوەی گۆڕان هەر لەسەرەتاوە كێشەبوە بۆ بزوتنەوەكە و كەموكورتی زۆری تێدایە. هەتا كاك نەوشیروان خۆی مابوو كێشە نەبوو. چونكە كاك نەوشیروان خۆی، یاسابوو،، دەستوور بوو خاوەنی قسەی كۆتایی بوو.\nگوێی بۆ هەموان ئەگرت، بەڵام دواجار خۆی چۆنی بویستایە هەرئەوەی ئەكرد و حسابی بۆ كەس نەئەكرد. دیارە ئەم خەسڵەتانە تاكڕەوی و خۆسەپاندن دێنێتە ئاراوەو دژی حیزبی مۆدێرنە. بەڵام دوای وەفاتی كاك نەوشیروان كێشەو گرفتی زۆر دروست بوو كە كاریگەری خراپی لەسەر بزوتنەوەكە هەبوو.\nكاك نەوشیروان هەر لە سەرەتاوە گرنگی زۆری بەگەنجەكانداو هێنانیە پێشەوە و شاشەی تەلەفزیۆنی خستە خزمەتیان و كردنی بە واجیهەی بزوتنەوە كە. لە بەرامبەر ئەوەدا پشتی كردە هاوڕێ و تێكۆشەرە دێرینەكانی ئەوانەی كە زۆرترین روڵیان بینی لە دروستكردنی بزوتنەوەی گۆڕاندا.\nهەر بۆ وەبیر هێنانەوە كاك قادری حاجی عەلی لە سەرەتای دروستبونی بزوتنەوەی گۆڕانەوە كاری كردوەو پشتیوانی بوە. رۆڵێكی بەرچاوی هەبوە لە دروستكردنی سایت و رادیۆو تەلەفزیۆنەكەدا لە گیرفانی خۆی هاوكاری مادی زۆری كردوە. موچەی خانەنشینی 32 مانگی خۆی داوەتە نانبڕاوەكان. یارمەتی زۆری لە دۆستەكانی بۆ بزوتنەوەی گۆڕان كۆكردۆتەوە.\nكاك عوسمانی حاجی محمود، كەسایەتییەكی ناسراوی كوردستان بە گشتی و دەڤەری گەرمیانە. خاوەنی جەماوەر و دۆستی زۆرە. تێكۆشەرێكی شۆڕشی نوێی گەلەكەمانە. كۆمەكی زۆری بۆ بزوتنەوەكە كۆكردۆتەوەو كۆمەكی نانبراوەكانیشی كردوە. پێش ئەوەی بێتە دەرەوە كاك نەوشیروان شێخ محەمەدی سەرگەڵوی راسپاردوە كە هەوڵی لەگەڵ بدەن بێتە ناو گۆڕانەوە و واز لە یەكێتی بهێنێت. چونكە ئەگەر ئەو نەبێتە گۆڕان لە گەرمیان هیچمان پێ ناكرێت. بەڵام سەیرەكە لەوەدایە دوای ئەوەی بزوتنه وەكه كه وته سه رپێی خۆی كاك نەوشیروان هەمیشە ویستویەتی ئەو دوو بەڕێزە پەڕاوێز بخات و بە لایەوە گرنگ نەبوە لەگەڵی بن.\nكەواتە جێی خۆیەتی پرسیار بكەین بۆچی؟ بەبۆچونی خۆم ئەمە وەڵامەكەیەتی: دیارە بۆی دەركەوتوە هەتا ئەمانە لە نزیكی ئەو بن و خاوەنی قسەی خۆیانبن ئەو ناتوانێت بە ئارەزوی خۆی هەموو بڕیارێك بدات. كەواتە لە پێناوی بەرژەوەندی خۆیدا. دوو كۆڵەكەی گەورەی بزوتنەوەكەی وەلاناوە.\nلە بەرامبەر ئەمانەدا زوربەی بەناو گەنجەكان  كرانە واجیهەی بزوتنەوەكە و پۆستیان پێدرا. تەنانەت هەندێكیان ئەگەر پۆستیان دەست نەكەوتایە ئەكەوتنە رەخنەو گلەیی لە بزوتنەوەكەو تەنانەت كێشەیان ئەنایەوە. هەندێكی تریش هەر زوو خۆیان بە پارتی و یەكێتی فرۆشت. هیچ حیزبێكی سیاسی لە هەرێمی كوردستاندا بەقەدەر بزوتنەوەی گۆڕان خەڵكیان نەچونە ناو حیزبەكانی ترەوە.\nئەوەش ئەنجامی نەبونی دامەزراوەی حیزبی بوە كە بەرنامەی هەبێت و بەدواداچون بكات بۆ ئەو جەماوەرەی گۆڕان و پۆڵینیان بكات و لەسەر ئەو بنەمایە پۆستیان پێ بدرێت، نەك بە هەڕەمەكی و بە هۆی خزمایەتی و ناسیاوی و مەحسوبیەت و مەنسوبیەت و میزاجی شەخسییەوە.\nكاك عوسمان و كاك قادر ئەمە كێشەكەیان بوو لەگەڵ كاك نەوشیروان. تێكۆشەرە دێرینەكان كە هیچ پلەو پۆستیان وەرنەگرت و هیچ بەرژەوەندییەكی مادیشیان دەسكەوت نەبوو. بگرە هاوكاری بزوتنەوەكەشیان ئەكرد تائێستاش ماونەوەو لە جاران گەرموگوڕترن.\nكاك نەوشیروان لە دواییدا هەستی كرد كە هەڵەیەكی گەورەی كردوە، لای كەسێك كە لە ژیاندا ماوە وتوبوی ویستومە رێگایەكی تازە بۆ كاركردن بگرمەبەرو گەنجەكان پێشخەم. بەڵام بۆم دەركەوت ئەمانە خەریكی بەرژەوەندی خۆیان بون و بەهۆی ئەمانەوە بەشیك لە هاوڕێ دێرینەكانیشم لەدەستدا. دیارە ئەمەی كە رویداوە بەرهەمی تاكرەوی و گوێنەگرتنە بۆ هاوڕێكانی.\nحەز ئەكەم بە هەڵە لێم تێ نەگەن و وا نەزانن من دژی گەنجم، چونكە گەنج هەمیشە گەورەترین سامانی گەل و نیشتمانن و دواجار ئەوان بەرپرسیاریەتی بەڕیوەبردنی وڵاتیان ئەكەوێتە سەرشان.\nراستیان وتوە (هەر دەوەنەو ئەبێ بەدار) بەڵام ئەبێ بەرنامە هەبێت بۆ پێگەیاندن و پەروەرده كردنیان و لە هەمان كاتدا دلنیابون لەوەی ئایا كەسی شیاون بو شوینی شیاو ، جونكە تو بەرنامەت هەیە بۆ جاكسازی و گۆرینی سیستەمی حوكمرانی. ئایا ئەو كەسانەی ئەو پۆستەیان پیدەدریت ، ئەهلی ئەو كارەن؟. وەكو وتراوە كەس لە پڕێكا نابێت بە كوڕێك. مەترسییەكە لەوەدایە وەكو كاردانەوەیەك و بە مەبەست بۆ ئەوەی هەمیشە خۆیان بە قەرزداری بزانن و بۆ هەموو بریاریك ئامادەبن بیانكەیتە پێشەنگ و دواجار سەریش نەكەون.\nخۆش ئەوەیە تا هەنوكەش رێكخەر و هاوڕێكانی هەر لەسەر هەمان هەڵە بەردەوامن. بەڵام بە بارێكی تردا ئەویش وادەو بەڵێن دانە بە هەندێك لە ئەندامانی جڤاتی نیشتمانی بۆ پۆستی حكومەتی بە مەرجی دەنگدانیان بە رێكخەرو ئەوانەی خۆیان بە باشیان ئەزانن. ئەم ئەتەكێتە لە حیزبایەتیدا دواكەوتوترین نمونەیەو ئەنجامی خراپی لێ ئەكەوێتەوە. ئەم ئەتەكێتە لەناو هەموو حیزبەكانی هەرێمی كوردستان پەیرەو دەكرێت و دیاردەی تەكەتول و تەكەتول كاری بەرهەمهێناوەو لە ئەنجامدا حیزبەكان مەركەزیەتیان لەدەست داوەو ئەوەتا هەرێمی كوردستان بەرەو ئاقارێكی مەترسیداردا گوزەر دەكات و بەرژەوەندی گشتی كەوتوتە بەر مەترسی گەورەوە .


SUN, 26 JAN 2020 01:11 Erbil, GMT +3\nFRI, 9 AUG 2019 15:08 | KDP.info\nهەولێر-KDP.info- ھەندێ کەنالی راگەیاندن بە شێوەیەک بابەتی گەڕاندنەوەی یارمەتیی ١٣ ھەزار خاوەنپێداویستی تایبەتیان خستۆتەڕوو کە گوایە دەستکەوتی حزبێکە.\nلێرەدا ڕوونی دەکەینەوە کە ئەم بابەتە لە کۆبوونەوەی ژمارە ٤ی ئەنجوومەنی وەزیرانی رێککەوتی ٢٠١٩/٨/٧ بڕیاری لە سەر دراوە.\nحکومەتی ھەرێم مولکی ھەموو ھاوڵاتیانی کوردستانە و ھەر بریارێکیش لە لایەن حکومەتەوە دەدرێت ھی ھەموو ھەرێمی کوردستانە و لایەنە بەشداربووەکانی ناو حکومەتیش لە چوارچێوەی بەرنامەی حکومەتدا بە بێ جیاوازی خزمەتی ھەموو ھاوڵاتیان دەکەن. ھەروەک بەرێز سەرۆکوەزیرانی ھەرێم لە پێشەکیی ھێلەگشتیەکانی بەرنامەی کاری کابینەی نۆیەمیشدا ئاماژەی پێداوە، وەزارەتەکان ھی حکومەتی ھەرێمن نەک حیزبە بەشداربووەکانی ناو کابینە.\nھیوادارین دەزگاکانی راگەیاندنی حیزبەکانی بەشداربووی ناو حکومەت ڕەچاوی ئەم بنەمایە بکەن.


خێزان, موڵک, جنسیه‌تگه‌رایی | پارتی كرێكارانی كوردستان - PKK Official Site PKK سایتی فەرمی پەكەكە\nپێویسته خێزان وه‌کو ده‌زگایه‌کی سیخوڕی کۆمه‌ڵگای ژوورین (کۆمه‌ڵگای ده‌سه‌ڵاتدار) له‌ناو گه‌ڵ ببینرێت. پێویسته پیاو له‌ناوخێزاندا، وه‌کو نوێنه‌رو گوزارشت له‌ده‌سه‌ڵاتی کۆمه‌ڵگا ده‌کات ببینرێت. کاتێ ژن هاوسه‌رگیری ده‌کات، له‌بنه‌مادا ده‌بێته کۆیله، زه‌حمه‌ته ده‌زگایه‌کی تر هه‌بێت ئه‌وه‌نده‌ی خێزان کۆیلایه‌تی پێش بخات. له‌مانایه‌کی راسته‌قینه‌دا کۆیلایه‌تی هه‌ره به‌رفراوان، به‌م ده‌زگایه ئاوا ده‌کرێت وله‌ناوخێزان رێشه‌ییه‌و به‌رده‌وام ده‌کات. ئێمه له واتایه‌کی گشتی دا باسی ژیانێکی هاوسه‌ری که له‌سه‌ر بنه‌مای ئیراده‌ی ئازادی هاتبێته لای یه‌کتری و ژیانێکی هاوبه‌ش ده‌ژین ناکه‌ین. ئه‌مه بابه‌تێکه به‌گوێره‌ی چه‌مکی ئازادی ویه‌کسانی هه‌رکه‌سێک ده‌توانێت پیاده‌ی بکات، ئێمه باسی هاوسه‌رگیری وخێزانێک ده‌که‌ین له‌واتای کلاسیکدا جێگیر بووه.\nبه‌موڵک‌بوونی ژن، له‌و واتایه‌دایه که ژن له‌گۆڕه‌پانی سیاسی، هزری، کۆمه‌ڵایه‌تی و ئابووریدا، نه‌مێنێت و جارێکی تریش به ئاسانی نه‌توانێت سه‌رهه‌ڵبداته‌وه. ئه‌و به‌موڵک بوونه‌ی که له‌دژی ژن مسۆگه‌ر پێشکه‌وت له‌و واتایه‌دایه که ژن له‌بواره‌کانی سیاسی، هزری، کۆمه‌ڵایه‌تی وئابووری به‌ره‌و دوا بێت و جارێکی تریش نه‌توانێت سه‌ری به‌رز بکاته‌وه. بابه‌تی ئه‌شق که جیهانی ئه‌مڕۆماندا وه‌کو بنێشتی ده‌می هه‌رکه‌سێکی لێهاتووه، سه‌رده‌می هه‌ره ریسواو بێ ناوه‌ڕۆک له مێژوویدا ده‌ژیت. له‌هیچ قۆناخێکی مێژوویی دا ئه‌شق ئه‌وه‌نده نه‌که‌وتووه‌ته ژێر پێیان. بۆ ئه‌وه‌ی ساتێک چێژ لێ وه‌ربگرێت، به‌نزیکبوونی کوشتنی ئاشکرا به‌شێوازی په‌یوه‌ندی هه‌ره مه‌ترسیدار ده‌ڵێن ئه‌شق. هیچ په‌یوه‌ندییه‌ک به‌ئه‌ندازه‌ی ئه‌مه چه‌مکی ژیانی سیسته‌می سه‌رمایه‌داری باش نیشان نادات. ئه‌شقه‌کانی سه‌رده‌می ئێمه به‌شێوه‌یه‌کی ئاشکرا باسکردنی زیهنییه‌تی سیسته‌می سه‌رده‌سته که ئه‌م زیهنییه‌ته له گۆڕه‌پانه‌کانی هه‌ره پیرۆزیش دا که‌وتووه‌ته چ ره‌وشێک. له ژێر ناوی شارستانییه‌تدا وشه‌ی هه‌ره بێ نرخ ئه‌وه‌ی له‌ده‌رباره‌ی ئه‌شق ده‌بیسترێت. ئه‌وه‌ی که پیاوێک نه‌یتوانییوه به‌سه‌ری بخات یان نایه‌وێت که به‌سه‌ری بخات، به‌شێوازێکی سروشتی هێزی نزیکایه‌تی له‌گه‌ڵ ژندایه. شێوه‌ی ژن که به سیسته‌می سه‌رمایه‌داری ده‌رکه‌وتووته مه‌یدان، له ئاستی به‌موڵک کردندا بیبینن له‌وانه‌یه بتوانین زۆرتر نزیکی هه‌ڵسه‌نگاندنێکی واقعبینانه ببینه‌وه. باش ده‌زانین که له‌کاتی کۆیلایه‌تی کلاسیکیشدا ژن له شاره‌کاندا ده‌کڕێندرێن و ده‌فرشرێن. ئه‌م ره‌وشه له‌کاتی کۆیلایه‌تی فیودالیزمیشدا به‌شێوه‌ی»جاریه«یه‌تی له‌ئاستی ژووردا ده‌بینرێت. ئه‌وه‌ی که بفرۆشرێت به‌گشتی ژنه. شیربایی وبازرگانی سیاسی، شێوازه‌کانی ئه‌م به‌کارهێنانه‌یه که که‌وتووه‌ته ناو خێزانیش. له‌سه‌رمایه‌داری دا، وه‌کو قه‌سابێک جه‌سته‌ی ژن، پارچه‌پارچه ده‌کرێت و بۆ هه‌رپارچه‌یه‌کیش به‌ها دیار ده‌که‌ن. نموونه‌ی له‌قژ هه‌تا قاچی، له‌ناوک هه‌تا سینگ له‌مل تا ئه‌ژنۆ، له‌پشت تا ران، له‌چاو تالێو، به‌شێک که پارچه نه‌کرابێت ونرخی بۆ دیاری نه‌کرابێت نه‌ماوه، به‌ڵام به‌داخه‌وه که‌سێک ئه‌مه ناپرسێت که‌ئایا ئه‌م ژنه گیان»روح»ی هه‌یه. یان نا، گه‌ر هه‌بێت به‌های چه‌نده. بۆ ژن ده‌ڵێن که ئه‌و هه‌ر له‌رابردووه‌وه که‌م ئه‌قڵه. کاڵایه‌که خۆشی ده‌داته ماڵه‌کانی تایبه‌ت وگشتی. ئه‌و ئامێری منداڵ دروستکردنه. هیچ له‌بواره‌کانی، ئابووری، کۆمه‌ڵایه‌تی، سیاسی وسه‌ربازی دا ته‌نها بۆ نمایشکردنه. که‌ره‌سته‌ی سه‌ره‌کی وده‌ستلێبه‌رنه‌دراوی ریکلامه. هه‌بوونێکه که زایدنده‌که‌ی هه‌ره زیاد ده‌کرێته موڵک وپێشکه‌شی بازاڕه‌کان ده‌کرێت. ئه‌وه‌ی که ده‌بێته‌و پێشکه‌شی بازاڕه‌کان ده‌کرێت. ئه‌وه‌ی که ده‌بێته بابه‌تی، جوێن ولێدان، ژنه. ئه‌وه‌ی که زیاتر ده‌کرێته ئامرازێک بۆ درۆکانی ئه‌شق هه‌ر ژنه. ئه‌و که‌سێکه که موداخه‌له‌ی هه‌رشتێکی ده‌کرێت. وه‌کومرۆڤێک هاوڕێتی له‌گه‌لێدا ناکرێت. ئه‌و مرۆڤه‌یه که پیاوی هه‌ره باشیش له‌گه‌ڵیدا ناتوانێت ده‌ستبه‌رداری هه‌ستی هێرشکردنی ببێت. ئه‌وه هه‌بوونێکه که هه‌ر پیاوێک له‌سه‌ر ئه‌و هه‌بوونه خۆی وه‌کو ئیمپراتۆر ده‌بینێت. زایه‌ندی ژن»جنسی» که به‌پۆڕنۆ»سێکسی کراوه« له‌هه‌موو پیرۆزییه‌کانی خۆی دوور ده‌خرێته‌وه، له‌سه‌رده‌می سه‌رمایه‌داری دا ده‌بێته پریمات یاخود ده‌که‌وێته ئاستی سه‌ره‌تاییترین مرۆڤ. له‌مێژووی شارستانیدا، سڕانه‌وه‌ی ژن له‌نێو کۆمه‌ڵگا به‌ئه‌ندازه‌ی ئه‌وه‌ی که گرێدراوه به پێشکه‌وتنه‌کانی سیسته‌می چینایه‌تییه به‌و ئه‌ندازه‌ش گرێدراوه به‌وه‌ی که کۆمه‌ڵگای سه‌رده‌ستی پیاو که له‌لایه‌ن پیاوه‌و به‌رز راده‌گیردرێت. دیسانه‌وه ژن چه‌نده له‌کۆمه‌ڵگا ده‌ستبه‌رداری کاریگه‌ری خۆی بووبێت ئه‌وه‌نده‌ش له‌نرخه‌کانی کۆمیناڵیش دوور که‌وتووه‌ته‌وه. سروشتی ژن زیاتر نزیکه له‌نرخه‌کانی کۆمه‌ڵگای کۆمیناڵ. له‌به‌ر ئه‌وه‌ی که ژیری ژن له‌به‌رامبه‌ر تایبه‌تیه‌کانی سروشت هۆشیارترو راستترن، بۆیه ژیری سۆزداری له‌پله‌ی یه‌که‌میندایه. ژیری ئانالیتیک له‌به‌ر ئه‌وه‌ی له‌هه‌ست دووره بۆیه گرێدانی له‌گه‌ڵ سرۆشت وژیاندا سنوورداره. پێشکه‌وتنی ژیری ئانالیتیکی پیاو په‌یوه‌ندییداره له‌گه‌ڵ پێگه‌ی کۆمه‌ڵایه‌تی پیاوی فێڵبازی وچه‌وسێنه‌ردا.\nکۆمه‌ڵگایه‌کی زایه‌ندپه‌ره‌ستی (جنسیتگه‌رایی) مه‌زن ئاوا کراوه. خراپترین شت ئه‌وه‌یه که ده‌ستدرێژی پیاو له‌سه‌ر ژن وه‌کو قاره‌مانیه‌تیه‌ک ده‌بینرێت و پیاو که‌یف وخۆشی له‌م شته وه‌رده‌گرێت، به‌ڵام ژن به‌به‌رد کوشتن»ره‌جم»، که‌وتنی ناو سۆزانیخانه رووبه‌رووی ده‌کرێته‌وه هه‌تاکو نه‌توانێت له‌نێو کۆمه‌ڵگادا سه‌ری خۆی به‌رز بکاته‌وه. له‌وه‌ش خراپتر ئه‌وه‌یه که پیاو له ئۆڕگانی جنسی خۆی وه‌کو له‌خۆبایی بوون ته‌ماشا ده‌کات وئۆڕگانی جنسی ژنیش وه‌کو سه‌رچاوه‌ی شه‌رم ده‌بینرێت. جیاوازییه‌کانی جه‌سته‌یی ژنیش له‌دژی ژن به‌کار ده‌هێنرێت. وای لێهاتووه که ژن بووین بۆوه‌ته بابه‌تێکی شه‌رم وحیا. پیاو سه‌رکه‌وتنی په‌یوه‌ندی جنسی وه‌کو چاره‌سه‌ری هه‌موو کێشه‌کان هه‌ڵده‌سه‌نگێنێت وبه‌پێچه‌وانه‌وه ئه‌م که‌سایه‌تیه بۆ خۆی سه‌رچاوه‌ی هه‌موو کێشه‌کانه. ته‌نانه‌ت له‌به‌ر لاوازی په‌یوه‌ندی جنسی، یان له‌ژێر بوونی گوشاری جنسی ئه‌گه‌ر تێر نه‌بێت، شێت ده‌بێت و په‌لامار ده‌دات و ده‌که‌وێته نێو بارودۆخێکی ناله‌بارو بێ سه‌روبه‌ر. پیاو سه‌رچاوه‌ی کێشه گه‌وره‌کانه. به‌بێ ئه‌وه‌ی له‌بارودۆخێکی راست وسروشتیدا له‌دوای چاره‌سه‌ریدا بگه‌ڕێت ده‌که‌وێته ره‌وشێکی وه‌کو، چه‌وساندنه‌وه‌ی زیاتر، ژن فڕاندن، ده‌ستدرێژیکرن بۆ گه‌یشتن به‌تێربوونی جنسی وله‌پێوانه‌کانی ئه‌خلاقی دوور ده‌که‌وێته‌وه. ئه‌گه‌ر هێزی ئه‌مه‌شی نه‌بێت ئه‌م جاره‌ش ده‌که‌وێته ناو هه‌ڵویستێکی وه‌کو راهیبی وقه‌شه‌یی. ئه‌مه‌ش بۆ خۆی ده‌بێته هۆکاری دروستبوونی شێتوکه‌یی. کاتێک که چالاکی جنسی پیاو له‌پێش بێت خۆی زۆرتر به‌هێز ده‌بینێت، ئه‌مه‌ش وه‌کو شانازی بۆ خۆی ده‌زانێت. ئه‌و که‌سه‌ی که له‌بواری جنسیدا «چاوبرسی بێت» نه‌ته‌نها یه‌ک، دوو، سێ ژن ده‌هێنێت. له‌سه‌رووی ئه‌مانه‌شه‌وه ده‌چێته، سۆزانیخانه، ئه‌مه‌شی به‌ش ناکات، له‌کۆڵاناندا به‌دوای ژناندا ده‌گه‌ڕێت. تێده‌گه‌ین که ئه‌م ره‌وشه له‌لایه‌نی ئه‌خلاقییه‌وه، رێگا له‌به‌رده‌م هه‌ڵوه‌شاندنه‌وه‌ی کۆمه‌ڵگا ده‌کاته‌وه. ئه‌گه‌ر ته‌ماشای کۆمه‌ڵگاکه‌ی خۆمان بکه‌ین، ئه‌و که‌سانه‌ی که‌خۆیان زۆرباش، به‌نامووس و خێزانپه‌رست ده‌زانن، ره‌وشیان له‌ئاستی نه‌خۆشێکی کۆمه‌ڵایه‌تیدایه.\nئه‌شقیش گوایا هه‌ستێکی پیرۆزه ئه‌وه‌ی که ژن به‌ڕێوه‌ی ده‌بات، داسه‌پاندنێکی پیاوه به‌سه‌ریدا. پێویستی جنسی ژن ده‌بێ له‌نزیکه‌وه چاودێری بکرێت. ئه‌و پێویستییه‌ی که پیاو هه‌تا دوا ڕاده ده‌یسه‌پێنێت، وه‌کو ئه‌رکێکی درێژه‌پێدانی ژیان گوزاره‌ی لێ ده‌کات. له‌کاتی جووت بووندا زیاد بوونی وزه جارێکی تر په‌یوه‌ندی سێکسی «زایندی» له‌گه‌ڵ ژیاندا له‌هزر مرۆڤدا نیشان ده‌دات، به‌ڵام ده‌بێت زایندی وه‌کو لایه‌نێکی سه‌ره‌کی درێژه‌پێدانی ژیان چاو لێنه‌کرێت. له‌وانه‌یه دیارده‌ی هه‌ره سه‌ره‌تایی ژیان زایندی بێت. ئه‌وه له‌سه‌ر بناغه‌ی چه‌ندایه‌تی درێژه‌پێده‌ری ژیانه.\nهه‌مه‌ڕه‌نگی وپێشکه‌وتنی پله‌به‌پله رێگا له‌به‌رده‌م شێوازه‌کانی ده‌وڵه‌مه‌ندی ژیان ده‌کاته‌وه. له‌ده‌ره‌وه‌ی ئه‌مه‌ش په‌یوه‌ندی جنسی ته‌نها غریزه‌و خواستن نا، چونکه ترسی مردن یاخود مردن به‌خۆی له‌گه‌ڵ خۆیدا ده‌هێنێت. هه‌ر په‌یوه‌ندییه‌کی زایندی تا ئاستێکیش مردنه. هه‌ندێک ئاژه‌ڵ دوای په‌یوه‌ندی زایندی له‌ناکاودا ده‌مرن. ئه‌و کاته له‌ئاستێکی زۆردا په‌یوه‌ندی به‌زایندی»سێکسی» ره‌وشی ژیانی سه‌ره‌تایی وپێکهاتنی مردنیش به‌بیرده‌خاته‌وه. زایندی چه‌نده ببێته هه‌سته‌کانی وه‌کو حه‌زکردن وجوانی و چه‌نده‌ش ژیان بکرێت، ئه‌وه‌نده له‌مردن دوور ده‌که‌وێته‌وه‌و ده‌بێته نه‌مر. ئه‌و نه‌مرییه‌ی که له‌به‌رهه‌مه هونه‌رییه‌کاندا هه‌یه، ئه‌نجامی ئه‌م تێگه‌یشتنه‌یه. ده‌توانین له‌و چوارچێوه‌یه‌دا بوونی منداڵیش وه‌کو شێوازێکی به‌رگری شرۆڤه بکه‌ین. تۆ چه‌نده زۆربیت، ئه‌وه‌نده ده‌توانی هه‌بیت ودرێژه به‌ژیان بده‌یت و به‌رگری له‌خۆت بکه‌یت. ئه‌و چێژه‌ی که له‌جووتبووندا هه‌یه، وه‌کو ئه‌شق هه‌ڵسه‌نگاندنی هه‌ڵه‌یه‌کی مه‌زنه. به‌پێچه‌وانه‌وه جووتبوون نکۆڵی کرنی ئه‌شقه. مۆدیرنییته‌ی سه‌رمایه‌داری وه‌کو شێرپه‌نجه به‌په‌ره پێدانی زایندیه‌وه له‌ژێر ناوی ئه‌شق کۆمه‌ڵگا ده‌کوژێت. ئه‌شقی راسته‌قینه، ئه‌و جۆش وخرۆشه‌یه که له‌زمانی پێکهاتنی گه‌ردووندا هه‌یه. وته‌ی مولانا که ده‌ڵێت:» له‌جیهاندا چی هه‌بێت ئه‌شقه، ئه‌وانه‌ی تر هه‌مووی قسه‌وقسه‌لۆکه(قیل وقاڵه)». ده‌توانێت ببێته شرۆڤه‌ی ئه‌شقێکی راسته‌قینه. تێپه‌ڕاندنی هێزی زایندی گرێدراوه به پێشکه‌وتنی ئاستی ئازادی ئه‌خلاقی مرۆڤه‌وه. چێژی زایندی به‌له‌ده‌ستدانی ئازادی وه په‌یوه‌ندیداره به‌بێ جموجۆڵ کردنی مادده. نه‌ته‌نیا ئه‌شقی نێوان ژن وپیاو، ئه‌شقی نێوان هه‌موو بوونه‌وه‌ره‌کانی گه‌ردوون به‌هه‌ماهه‌نگی پێکهاتنی په‌یوه‌ست بوونیکی راستتره.\nوه‌کو ده‌زانرێت مرۆڤ کۆگایه‌کی مه‌زنی وزه‌یه. کاتێک که ئه‌م وزه‌یه بشاردرێته‌وه له‌ناو زه‌وی دا ونبێت وتێکه‌ڵی سروشت ده‌بێت به‌گوێره‌ی یاساکانی سروشت ئه‌رکدار ببێت. ئاشکرایه که مرۆڤ توانستێکه له‌ئاستی هێزی ئه‌تۆمدایه، کێشه ته‌قاندنیه‌تی. ده‌توانین بڵێین ئایا چ په‌یوه‌ندییه‌کی به‌م کێشه‌وه هه‌یه؟ ئه‌گه‌ر تۆ خۆت له‌زایندی»په‌یوه‌ندی غه‌ریزی» رزگار نه‌کردبێت، ئه‌وا ناتوانیت له‌سه‌ر بنه‌مایه‌کی راست بته‌قیته‌وه. له‌بنه‌ڕه‌تدا ئه‌مه‌ش ته‌قینه‌وه‌یه‌که، به‌ڵام وه‌کو چه‌رنۆبیل ده‌بێته هۆکاری رووداوێک مرۆڤه‌کان به‌ره‌و شێرپه‌نجه ده‌بات، که‌ئه‌مه‌ش له‌کۆتاییدا ده‌بێته هۆکاری ئیفلیج بوون ومردن. ژنێک که‌دیل کراوه به‌هه‌موو باشیه‌کانی خۆیه‌وه خنکێنراوه به‌بێ ئه‌وه‌ی بژی، مردووه، پێویست ده‌کات که ئه‌م یه‌که‌پارچه بکرێت.\nدوای ئه‌وه‌ی که هه‌موو ده‌رفه‌ته‌کانی ماددی ومه‌عنه‌وی له‌ده‌ست پیاودا کۆبووه‌ته‌وه، ئیتر ژن ده‌بێته هه‌بوونێک که‌سه‌یری ده‌ستی پیاو بکات و جاربه‌جار به‌ده‌ووریدا ده‌گه‌ڕێت وجاربه‌جاریش هه‌موو نرخه‌کانی خۆی ژێر پێ ده‌کات وله‌چاره‌نووسی خۆی رازی ده‌بێت، زۆر جاریش له ژیان توڕه و بێزار ده‌بێت و ده‌که‌وێته ناو بێده‌نگییه‌کی قووڵه‌وه. له‌واتایه‌کدا ده‌توانێت پێی بگوترێت مردووێکه که‌ده‌ژیت. به چه‌ند به‌راوردێکی تره‌وه ده‌توانین ئه‌م بابه‌ته زۆرتر روون بکه‌ینه‌وه. یه‌که‌مین، باڵنده‌یه‌ک له‌قه‌فه‌سدا، باڵنده‌یه‌که وه‌کو قه‌ناری ده‌ڕازێنرێته‌وه. جاربه‌جار وه‌کو بۆلبولی ده‌نگ خۆش ده‌کرێته‌وه، هه‌رکه‌سێکیش به‌گوێره‌ی خۆی به‌راوردی به‌باڵنده‌یه‌ک ده‌کات. به‌راوردێکی تر وه‌کو پشیله‌یه‌که ده‌خزێندرێته ناو بیرێکه‌وه هه‌میشه "میاومیاو" ده‌کات. به خواردنی پاشماوه‌ی به‌خێو ده‌کرێت وبۆ خاوه‌نه‌که‌ی به باشی ماڵی ده‌کرێت. ده‌بێت ئه‌مه نموونه‌یه‌ک له‌جێگای خۆیدا نه‌بێت، به‌ڵام بۆ ده‌رککردنی قووڵایی کۆیلایه‌تی پێویستی به‌تێکۆشینێکی هه‌مه‌لایه‌نه‌یه زانستی و وێژه‌یی هه‌یه.\nسیستم دلۆپ دلۆپ خۆی بە مێشك و قوڕگی تاكەكاندا دەكات و دوولایەنە ژن دەكاتە ئامانج و دەیكاتە خۆراكی و سوتەمەنی زهنیەتی پیاوسالاری ...


کاردانەوەی جیهان سەبارەت بە کشانەوەی ئەمەریکا لە ڕێکەوتنە ناوەکییەکەی ئێران\nی مانگی پـێنج ٠٩, ٢٠١٨\nسەرۆکی ئەمەریکا دانۆڵد ترامپ بڕیاریدا وڵاتەکەی لە ڕێکەوتنە ناوەکییەکەی ئێران بکشێتەوە و سەرلەنوێ سزاکان بەسەر ئێراندا بسەپێنێتەوە.\nدوای بڕیارەکەی سەرۆک ترامپ هەندێک لە وڵاتانی جیهان و لایەنەکانی ناو ڕێکەوتنە ناوەکییەکە کاردانەوەیان هەبوو سەبارەت بە بڕیارەکە و هەندێک پێشوازییان لە بڕیارەکەی سەرۆک ترامپ کرد و هەندێکیش نیگەرانی خۆیان دەربڕی سەبارەت بە بڕیاری کشانەوەی ئەمەریکا لە ڕێکەوتنەکەدا.\nیەکێک لەو وڵاتانەی کە بەشدارە لە ڕێکەوتنەکەدا ئەڵمانیایە، لە ڕاگەیاندراوێکدا وەزیری دەرەوەی ئەڵمانیا هایکۆ ماس وتی وڵاتەکەی هەوڵدەدات لەسەر ڕێکەوتنە ناوەکییەکەی ئێران بمێنێتەوە سەرەڕای بڕیارەکەی سەرۆک ترامپ بۆ کشانەوەی ئەمەریکا.\nماس بە کەناڵی ئەی ئاڕ دی وت " هەوڵدەدەین پارێزگاری لەم ڕێکەوتنە گرنگە بکەین، کە گرەنتی ئەوە دەدات ڕۆژهەڵاتی ناوەڕاست و هەموو جیهان پارێزراوتر بێت."\nهەروەها جێگری وەزیری دەرەوەی ئەڵمانیا لە تۆڕی کۆمەڵایەتی تویتەر نوسیویەتی بڕیارەکەی سەرۆکی ئەمەریکا بۆ کشانەوە لە ڕێکەوتنە ناوەکییەکە لەگەڵ ئێراندا هەواڵێکی باش نیە لە واشنتنەوە.\nهەروەها وتیشی دەبێت ئەوروپییەکان ئەوەی کە ماوە لە ڕێکەوتنە ناوەکییەکە ڕزگاری بکەن و بیپارێزن.\nلە هەمان کاتدا وەزیری دەرەوەی ڕوسیا لە بەیاننامەیەکدا ڕایگەیاند هەست بە بێهیواییەکی زۆر دەکات سەبارەت بە بڕیارەکەی سەرۆکی ئەمەریکا دانۆڵد ترامپ بۆ کشانەوە لە ڕێکەوتنە ناوکییەکەی ئێران.\nوتیشی " هیچ بیانوویەک نیە بۆ هەڵوەشاندنەوەی ڕێکەوتنەکە. ڕێکەوتنەکە سەرکەوتوویی خۆی دەرخستووە."\nوتیشی " ئەمەریکا متمانەی جیهان بە دەزگای وزەی ئەتۆمی نێودەوڵەتی ناهێڵێت."\nئاماژەشی بەوەدا مۆسکۆ ئامادەیە بەردەوام بێت لە کارکردن لەگەڵ لایەنەکانی دیکەی ڕێکەوتنەکەدا و هەروەها بەردەوامیش دەبێت لە پەرەپێدانی پەیوەندییەکانی لەگەڵ ئێراندا.\nلەلایەکی دیکەوە وتەبێژی سەرۆکی تورکیا ڕەجەب تەیب ئەردۆگان وتی بڕیارەکەی ئەمەریکا بۆ کشانەوە لە ڕێکەوتنە ناوەکییەکە دەبێتە هۆی خستنەوەی نائارامی و ململانێی نوێ لە ناوچەکەدا.\nوتەبێژ ئیبراهیم کالین وتی ڕێکەوتنەکە لەگەڵ وڵاتانی دیکەدا بەردەوام دەبێت و تورکیاش بەردەوام دەبێت لە دژایەتیکردنی هەموو جۆرەکانی چەکی ناوەکیی.\nهەروەها بەڕیتانیا و ئەڵمانیا و فەڕەنسا داوایان لە ئەمەریکا کرد ڕێوشوێن نەگرێتە بەر بۆ بەربەست دانان لەبەردەم جێبەجێکردنی ڕێکەوتنەکە لەلایەن وڵاتانی دیکەوە.\nڕابەرانی بەڕیتانیا و ئەڵمانیا و فەڕەنسا لە بەیاننامەیەکی هاوبەشدا کە ئۆفیسی سەرۆک وەزیری بەڕیتانیا تێریزا مەی بڵاویکردەوە دەڵێن " داوا لە ئەمەریکا دەکەین بەربەست نەخاتە بەردەم ڕێکەوتنەکە و خۆی بەدووربگرێت لە گرتنەبەری ڕێوشوێن کە ببێتە هۆی بەربەست دانان لەبەردەم جێبەجێکردنی ڕێکەوتنەکە لەلایەن وڵاتانی دیکەی ناو ڕێکەوتنەکەوە."\nدوای ئەوەی سەرۆک ترامپ بڕیارەکەی ڕاگەیاند، سەرۆک وەزیری بەڕیتانیا تێریزا مەی بە تەلەفون قسەی لەگەڵ سەرۆکی فەڕەنسا ئیمانوێل ماکرۆندا کرد.\nلەلای خۆشیەوە سەرۆکی ئێران حەسەن ڕۆحانی وتی وڵاتەکەی لە ڕێکەوتنە ناوەکییەکەدا دەمێنێتەوە سەرەڕای بڕیارەکەی سەرۆکی ئەمەریکا دانۆڵد ترامپ.


پارێزگاری کوردستان وتی: بە پێی پلان داڕشتنەکان و بەڵێنییەکان بە خەڵکی کوردستان، ڕەوتی ڕەیڵ‌دانانی رێگەی ئاسنی سنە – هەمدان تا کۆتایی ئەمساڵی هەتاوی دەست پێ‌دەکاتەوە.\nلە دیدار لەگەڵ بەرپرسانی حەج:\nئایەتوڵڵا خامنەیی: خۆڕاگری گەلی ئێران، تەواو ئەمریکای تووڕە کردووە\nڕیبەری باڵای شۆڕشی ئیسلامی ئێران وتیان: خۆڕاگری ئێران لە بەرانبەر ئەمریکا و چۆک دانەدانی گەلی ئێران بۆ زۆربێژی، ڕاستیەکی سەرەنجڕاکێشە بۆ جیهان\nبە بۆنەی کۆچی دوایی کوڕەکەی؛\nئایەتوڵڵا خامنەیی سەرەخۆشی لە پێش نوێژی هەینی پاوە کرد\nڕێبەری باڵای شۆڕشی ئیسلامی ئێران بە بۆنەی کۆچی دوایی کوڕی مامۆستا مەلا قادر قادری پێش نوێژی هەینی شاری پاوە پەیامێکی سەرەخۆشی نارد.\nپاش چەند ڕۆژ لە داکەوتنی فڕۆکەی ئۆکراینی؛\nبە گوێرەی ڕاگەیاندنی ماڵپەڕی فلایت رادار ۲۴، گەشتە تێپەڕەکانی ئاسمانی ئێران دووبارە دەستیپێکردووە.\nشارەوانی سنە ڕایگەیاند: لە دریژەی پاڵپشتی لە خەساربەرکەوتووانی کۆمەڵایەتی و نیشتەجێ کرانی کەسانی بێ ماڵ و حاڵ و کارتۆن خەوەکان لە وەرزی سارد یەکەم گەرمخانە هەڵکەوتوو لە چوارڕێیانی شۆرش(سیرووس)ی سنە کرایەوە.\nسەرۆکی نووسینگەی ڕێبەری باڵای ئێران:\nئەمریکا لانی کەم ۱۰۰ تەرمی سەربازەکانی لە عین الاسد بردووتە دەرەوە\nسەرۆکی نووسینگەی ڕێبەری باڵای شۆڕش وتی: لانی کەم ۱۰۰ تەرم لە بنکەی عین الاسد براوەتە دەرەوە.\nڕێبەری باڵای ئێران لە نوێژی هەینی تاران:\nتێکشکاندنی بنکەکانی ئەمریکا" ایام اللە" یە\nخوتبەکانی نوێژی هەینی تاران بە ئیمامەت ڕێبەری باڵای ئێران دەستیپێکرد.\nدامودەزگا دەوڵەتی و مەدەنییەکان بڕۆن بۆ یارمەتی لافاو لێدراوەکان\nڕێبەری باڵای شۆڕشی ئیسلامی ئێران جەختی کرد: بە زووترین کات و بە ڕێژەیەکی زیاتر دامودەزگا دەوڵەتی و مەدەنییەکان بڕۆن بۆ یارمەتیدانی لافاو لێدراوەکان.\nسەرۆک کۆماری ئێران ڕایگەیاند:\nیاسای هەنگاوی بەرانبەر هەمبەر ڕاگەیاندنی سوپا بە ڕێکخراوی تیرۆریستی\nسەرۆک کۆماری ئێران یاسای هەنگاوی بەرانبەر لە هەمبەر ڕاگەیاندنی سوپای پاسدارانی شۆڕشی ئیسلامی وەک ڕێکخراوەی تیرۆریستی لە لایەن ئەمریکاوە، بۆ جێەجێ کردن، ڕاگەیاند.


لە ١٨ ساڵی کۆتایدا ڕژێمی داگیرکەر ٢٠٧٠ منداڵی فەلەستینی شەهید کردون\nلە ١٨ ساڵی کۆتایدا ڕژێمی داگیرکەر ٢٠٧٠ منداڵی فەلەستینی شەهید کردون\nبه رواری داگرتن : 2018-11-22 14:16\nناوەندی ھەواڵەكان - ڕژێمی داگیرکەر لە ١٠ مانگی کۆتایدا ٥٢ لە ١٨ ساڵی کۆتایدا ٢٠٧٠ منداڵی فەلەستینی شەهید کردون. هەروەها داگیرکەرەکان لە ١٠ مانگی کۆتایدا ٩٠٨ منداڵی فەلەستینیان شەهید کردون.\nبزوتنەوەی جیهانی پاراستنی منداڵەکانی فەلەستینی ڕاگەیاند، داگیرکەرەکانی سەهیۆنی لە سەرەتای ساڵ تا ئێستا ٥٢ منداڵی فەلەستنی کە ٤٦ لە غەززە بون شەهیدیان کردون .\nبزوتنەوەی جیهانی پاراستنی منداڵەکانی فەلەستینی بۆ ڕۆژی جیهانی منداڵەکان ڕاپۆرتێکی بڵاو کردەوە باسی لەوە کرد، داگیرکەرەکان لە سەری ١٨ منداڵ لە سنگی ٩ منداڵ لە سكی ٧ منداڵ لە ملی ٥ منداڵیان داوە، سەربازەكان بە ئەنقەست منداڵەكانیان شەهید كردون. سەهیۆنیەكان دەزانن ڕوبەڕوی هیچ دادگایەك ناكرێنەوە تاكو سزا بدرێن بۆیە ئەو تاوانانە ئەنجام دەدەن.\nهەروەها بە پێی ئامارەکانی بزوتنەوەکە، داگیرکەرەکان لە ساڵی ٢٠٠٠ تا ئێستا ٢٠٧٠ منداڵی فەلەستینیان شەهید کردون. هەروەها لە دونیا تەنها ڕژێمی داگیرکەر منداڵەکان دادگای دەکەن و ساڵانە ٥٠-٧٠٠ منداڵی فەلەستنی لە دادگانی داگیرکەرەکان دادگای دەبن.\nڕژێمی داگیرکەر لە سەرەتای ساڵ تا ئێستا ٩٠٨ منداڵی دەست بە سەر کردوە\nبە پێی ڕاپۆرتەکان، ڕژێمی داگیرکەر لەگەڵ تەواوی گەڵی فەلەستین بە نامرۆڤی ڕەفتار دەکات و لە سەرەتای ساڵی ٢٠١٨ تا ئێستا ٩٠٨ منداڵی شەهید کردوە.\nدەزگای ئەسیرەکانی فەلەستینی بۆ ڕۆژی جیهانی منداڵەکان ڕاپۆرتێکی بڵاو کردوە باسی لەوە کرد، لە سەرەتای ساڵ تا ئێستا داگیرکەرەکان بە سەدان منداڵی دەست بە سەر کردوە و ٢٧٠ منداڵ لە مەجدۆ و ئۆفەر زیندانی کردوە و منداڵەکانی قودسیش لە شوێنەکانی تایبەت زیندانی کراون.\nبە پێی ڕاپۆرتەکە، ئێستا لە زیندانەکانی داگیرکەران ٦ هەزار و ٥٠٠ کەس کە ٣٥٠یان منداڵ و ٦٢یان ئافرەت و ٦یان پەڕلەمانتارن هەیە. هەروەها بە ٥٠٠ سزای ئیداری داوە و هەزار و ٨٠٠ش سود لە چارەسەریەکانی تەندروستی وەر ناگرن(İLKHA).


شیراز/ شەڕ و تێکهەڵچوون لە نێوان خەڵک و هێزە نیزامییەکان\nئێسکای نیوز:لە ڕۆژهەڵاتی سووریە هێرش کرایە سەر هێزەکانی سەر بە ئێران\nئاگرکەوتنەوە لەدارستانەکانی کوردستانی ڕۆژهەڵات بەردەوامە!\nکۆماری ئیسلامی سەبارەت کوژراوانی ناڕەزایەتییەکانی خەزەڵوەری ٩٨، ئامارێکی بڵاو کردەوە\nڕێژەی توشبووانی ڤایرۆسی کۆڕۆنا لە جیهان لە ٦ملوێن کەس تێپەڕ بوو\nمیناب/ دەربازبوونی ژمارەیک زیندانی\nئازەری جەهرۆمی: تەنیا لە یەک پرۆژەدا،١٠٠ هەزار میلیارد تمەنمان خەرجی ئنترنێتی میلی کردوە\nناڕەزایەتییەکان بە کووشتنی جۆرج فلۆید لە ئەمریکا درێژەی هەیە\nسێناتۆر کرووز: بەشداری خامنەیی و زەریف لە توییتێر سەلمێنەری پێشێلکاری گەمارۆکانی ئەمریکایە\nشنۆ/ باوکی ئەندامێکی کۆمەڵە ماڵئاوایی لە ژیان کرد\nپێش نوێژی هەینی شاری بانە: کۆڵبەرانی کوردستان لە ئەمنیەت و ئاسایشدان!\nشیراز/ شەڕ و تێکهەڵچوون لە نێوان خەڵک و هێزە نیزامییەکان\nبە پێی هەواڵەکان ڕۆژی چوارشەممە ١٤ی خەزەڵوەر، خەڵکی گوندی "کوشک بیدک" سەر بە شاری شیراز لە ناڕەزایەتی بە هەڵکەندنی کارێزی ئاو، خۆپیشاندانی ئیعترازییان بەڕێوەبرد.\nبە پێی ئەو هەواڵانە لە نێوان خەڵکی ناڕازی هێزە ئەمنییەتییەکانی ڕژیم پێکدادان هاتۆتە ئاراوە و هێزە ئەمنییەتییەکان خۆپیشاندانی هێمانەی خەڵکیان بە تەقە و توندوتیژی وڵامدایەوە.\nتا ئامادە کردنی ئەم هەواڵە ژمارەی کوژراو و بریندارەکانی ئەو ڕووداوە ڕانەگەیەنراوە.\nبە پێی بە ئامارە بڵاو کراوەکانی خودی ڕژیمی کۆماری ئیسلامی، زیاتر لە سەدا ٥٠ی خەڵکی ئێران لە گەڵ کێشەی کەم ئاوی بەرەوڕوون و هەر بە پێی ئەم ئامارانە، لە ٣٣٤ شاری ئێران کە کۆی دانیشتووانیان نزیکەی ١٧ میلیۆن کەس مەزەندە دەکرێت، کێشەی کەمی ئاو لە ئاستێکی مەترسیدار دایە.\nکێشەی ئاو لە ئێران قەیرانێکی گەورەیە بۆ خەڵکی ئێران بە تایبەتی جوتیاران و گوند نشینان.\nلە ساڵانی کۆتایی شەڕی ئێران و عێراق و لە سەردەمی سەرۆک کۆماری ڕەفسەنجانی بە ناو سیاسەتی "خودکفایی" بە پێ ڕەچاو کردنی سیاسەتی دروستی دابەشکاری ئاو، سامانی ئاوە ژێرزەمینییەکانی ئێران تاڵان کران و پاشهاتەکەی ئەم سیاسەتە هەڵە و هەلپەرستانەیە بوو بە کێشە و قەیرانی گەورەی بێ ئاوایی لە ناوچە جیاجیاکانی ئێران.\nبە پێی وتەی جوتیارانی ناڕازی کۆماری ئیسلامی بە نیاز بووە لە ڕێگەی پێدانی قەرزبە خەڵک بۆ نوێژەن کردنەوە و دامەزراندنی سیستمی ئاوداشتنی پێشکەوتوو ،کێشەی کەم ئاوایی جوتیاران چارەسەر بکات، بەڵام ئەو بڕە پارە و قەرزە بە پێی پێویست نەبووە و نەیتوانی کێشەی کەم ئاوایی ئەو جوتیارانە چارەسەر بکات.\nسەرەڕای ڕێژەی بەرزی باران بارین لە ئێران، بە هۆی سیاسەتە دوژمنکارانەکانی بەرپرسانی ئیسلامی لە ئێران، قەیرانی کەم ئاویی لە ئێران بووەتە قەیرانێکی قووڵی چارهەڵنەگر. زۆرێک لە چاودێرانی سیاسی نێودەوڵەتی شەڕ داهاتووی مرۆڤایەتی بە شەڕی "ئاو" ناوزەد دەکەن.\nئه‌م بابه‌ته 372 جار خوێنراوه‌ته‌وه\nهاوڕێ ئەبووبەکر مودەڕیسی؛ سیاسەتی دەوڵەت هیچ کات ئەوە نەبوو کە مەرهەمێک بخاتە سەر دەرد و مەینەتەکانی خەڵک, بەڵکوو ئەوەبووە کە چۆن زەخیرەی دارایی و هێزە سەرکوتگەرەکانی ڕاگڕێ و تەیاری بکات بۆ دوای کۆرۆنا.\nهاوڕێ ئەردەڵان فەرەجی؛ گرنگی پێدان بە پرسی ژنان لە کوردستان، بە هاتنە سەر شانۆیی سیاسی کۆمەڵەوە دەست پێ دەکات!\nهاوڕێ ئەردەڵان فەرەجی؛ خۆمان بە شەریکی چالاکوانانی بزووتنەوە مەدەنی و جەماوەرییەکان بۆ بنیاتنانی کۆمەڵگایەکی ئازاد، دێمۆکراتیک، پێشکەوتوو و دادپەوروە دەزانین!


پێشمەرگەیەکی سەردەمی کۆماری کوردستان لە سەردەشت کۆچی دوایی کرد\n11:18 - 25 خەزەڵوەر 2720\nمام "عەزیز عەزیزی" کە لەنێو خەڵکدا زۆرتر بە "عەزیزی فەقێ ئەحمەدی بێوران" ناسرابوو ڕۆژی شەممە ٢٤ی خەزەڵوەری ١٣٩٩ لە نەخۆشخانەی شاری "سالا" ی سوئێد کۆچی دوایی کرد.\n"مام عەزیز" وەک زۆربەی منداڵانی سەردەمی خۆی لە زانینی ڕێکەوتی دروستی لەدایکبوونی خۆی بێبەش بوو. بە پێی کارتی پێناسی ئەودەم ساڵی ١٢٨٩ی هەتاوی لەدایک بووە و پێی ناوەتە ژیانی پڕ لە کوێرەوەری گوندنشینانی کوردستانەوە.\nژیانی پڕ لە چەرمەسەریی "مام عەزیز" هەر زوو لە سۆزی باوکایەتی بێبەری کرد و بابی لە تەمەنی منداڵیدا و لە ئاوارەییدا لە چۆمی "گەرمکانـ"ـدا خنکا و گۆڕ غەریب بوو.\nبراگەورەی "مام عەزیز" بە ناوی "فەقێ ئەحمەد" ئەرکی پەروەردەکردنی "مام عەزیز" و برا و خوشکەکانی دیکەی وەئەستۆ گرت. هەر لەوێڕابوو کە "عەزیز" وەک "عەزیز فەقێ ئەحمەدی" ناوبانگی دەرکرد.\nکاک فەقێی براگەورە و عەزیز و برایم لە چەرمەسەری و هەژاریدا گەورە بوون و ئەستەم بوو بەرامبەر زوڵم و زۆرداری بێدەنگ بن. لەهەر کوێ بەرهەڵستی دژی زۆرداری هەبووایە ئەوانیش لەوێ بوون. بەیەکەوە لە ڕاپەڕینی "مەلا خەلیلی گۆڕەمەریـ"ـدا(ساڵی ١٣٠٧) بە دژی بڕیاری پۆشینی جلوبەرگی زۆرەملی و ڕاپەڕینی "ئۆمەر پاشای قەلەڕەشێ" بە دژی سەربازی زۆرەملی (ساڵی ١٣١٧) بەشدار بوون.\nساڵی ١٣٢٤، لە گەڵ دامەزرانی کۆماری کوردستان بوونە پێشمەرگە و تا دوایین سات بەرگریان لە کۆمار کرد. مام عەزیز دوایین پێشمەرگەی کۆمار بوو کە لە "گردی غەوزەی"قەراخ شاری سەردەشت دوایین فیشەکی بەرەوڕووی دوژمن تەقاند.\nسێ برا بوونە پاڵپشتی بە هێزی جوڵانەوەی چەکدارانەی ٤٦-٤٧. دوای سەرکوتکرانی ئەو جوڵانەوە و شەهیدکرانی ژمارەیەکی زۆر لە بەشدارانی ئەو جوڵانەوە، هەستی کوردایەتی زیاتر لە جاران لە نێو دڵی ئەو سێ برایەدا پەنگی خواردەوە و چاوەڕوانی دەرفەتی دیکە بۆ دەربڕینی مانەوە. ئەوجار کوڕانی ئەو سێ برایە پێگەیشتبوون و ئەوان لەسەر ڕێبازی باوکانیان بەردەوام بوون. ساڵی ١٣٥٧ی هەتاوی گەرمەی ڕێپێوانەکان دژی ڕێژیمی شا گەیشتە شاری سەردەشت. ڕۆژی ١٤ی سەرماوەزی ئەو ساڵە، پۆلێک شۆڕشگێڕ لەو شارە کەوتنە بەر دەستڕێژ و شەهید و بریندار بوون. "خدر عەزیزی" برازای مام عەزیز یەکێک لە شەهیدەکان بوو.\nدوای سەرکەوتنی شۆڕشی گەلانی ئێران بنەماڵەی مام عەزیز تێکڕا بوونە یەکەم پێشمەرگەکانی حیزبی دێموکرات. ساڵی ١٣٦٤ شەهید "حەمە عەزیز" کوڕە گەورەی مام عەزیز دوای شەڕێکی قارەمانانە شەهید بوو. ساڵی ١٣٧٠، شەهید "ڕەسوڵ" دووهەمین کوڕی پێشمەرگەی مام عەزیز تێکەڵ بە کاروانی نەمران بوو. مام عەزیز لە کاتی شەهیدبوونی شەهیدان حەمە عەزیز و ڕسوڵی کوڕیدا دڵخۆشی پێشمەرگەکانی دەدایەوە و ئەوانی بە کوڕانی خۆی و درێژەدەرانی ڕێبازی کوڕەکانی لە قەڵەم دەدا.\nورە و هیوای دڵی مام عەزیز بە چوونە سەری تەمەن ئاڵوگۆڕی بەسەردا نەهات و هەردەم ئامادەی وەئەستۆگرتنی ئەرک بوو. ساڵی ١٣٧٥، لە کاتی هێرشی هێزەکانی سپای پاسداران بۆ سەر دەفتەری سیاسی حیزب ئامادەبوو وەک باقی پێشمەرگەکان لە بەرپەرچدانەوەی هێرشی زەمینی دوژمندا بەشدار بێت و یخۆی لە چوون بۆ شوێنی ئەمن پاراست.\nلە تەواوی ماوەی دەربەدەری بنەماڵەی مام عەزیزدا، ئەو ماڵە وەک شوێنی حەسانەوەی پێشمەرگە پێشوازی لە هەزاران پێشمەرگە کردووە.\nساڵی ١٣٧٧(١٩٩٨) بنەماڵەی مام عەزیز وەک زۆرێک لە دانیشووانی ئاوارە لە هەرێمی کوردستان، بە ناچاری ڕوو لە دەرەوەی وڵات دەکەن و لە وڵاتی سوئێد نیشتەجێ دەبن.\nلە تەواوی ماوەی دوورەوڵاتیدا، نیگاکانی مام عەزیز بەرەو گەڕانەوەی سەربەرزانە بۆ زێدی باب و باپیرانی بوو، تا لە دوایین ساڵ و ساتەکانی تەمەنیدا لەوێ چاوەکانی لێک نێ و لە دڵی خاکی پیرۆزی کوردستاندا ئارام بگرێت. بە داخەوە ئەو ئاواتەی مام عەزیز وەک زۆر کەسی دیکە وەدی نەهات و لە دوورەوڵاتیدا بۆ هەمیشە ماڵئاوایی لێکردین.\nمام عەزیز باوکی شەهید محەممەد عەزیز و شەهید ڕەسووڵ عەزیزی یە دەبێتە مامی شەهید خدر عەزیز و باپیری ئەندامی کۆچکردووی حیزبی دێموکرات خاتوو نەسیم عزیزی کە ماوەیەک پێش ئێستا لە وڵاتی سوئێد کۆچی دوایی کرد.\nچەندین تێکۆشەری دیکەی بنەماڵە و ئازیزانی بنەماڵەی مام عەزیز ئێستا لە ناو ڕێزەکانی حیزبی دێموکراتدا بەوپەڕی دڵسۆزییەوە درێژەدەری ڕێبازی پڕسەروەریی شەهیدانی کوردستانن.\nحیزبی دێموکراتی کوردستانی ئێران سەرەخۆشی لە بنەماڵە، خزم و کەسوکاری ئەو تێکۆشەرە دەکات و خۆی بە شەریکی خەمیان دەزانێت.


کۆدی هەواڵ: 4811\nڕێکەوتی بڵاوکردنەوە: 09:17 - 2022/01/23\nبەپێی هەواڵی کوردپرێس، نازم داشتان هەواڵنێری کوردی دانیشتووی کوردستانی سووریا ئاماژەی دا بە هاوکات بوونی هێرشەکانی داعش و هێزەکانی تورکیا وتی ئەم هاوکات بوونە بە هەڵکەوت نەبووە.\nداشتان لەبارەی دۆخی ئێستاکەی ناوچە ئاڵۆزەکانی کوردستانی سووریا وتی: ئەگەر نەڵێین شەڕێکی قورسە، هێرشەکان بۆسەر کوردستانی سووریا هێشتا درێژەی هەیە. دەزانن کە چەند ڕۆژ پێش ئێستا چەکدارانی داعش بۆ ڕزگار کردنی 5 هەزار زیندانیی خۆیان هێرشێکیان بۆسەر ئەم ناوچەیە دەست پێکرد. ئەوان بە گرژی نانەوە دەیانویست ئەندامانی خۆیان لەژێر دەستی هێزەکانی سووریای دیموکرات دەربێنن. بەڵام هێزەکانی ئاسایشی ناوخۆ و هێزەکانی سووریای دیموکرات وەڵامی هێرشەکانیان دایەوە و هێرشەکەیان بێ ئاکان هێشتەوە. بەم حاڵەیشەوە پێکدادانەکان گەیشتە گەڕەکی خویران و ئێستاش درێژەی هەیە.\nداشتان وتیشی هێزەکانی داعش ناوچە جێنیشتەجێبوونەکان وەکوو قەڵغانی مرۆی بەکار دێنن و ڕاشیگەیاند: هەسەدە لە دژی ئەم هێرشانە ئۆپەراسیۆنی بەرگری ئەنجام دەدات بەڵام بەسەختی دەچێتە پێشەوە چوونکە ناوچەکە ناوچەیێکی ناسەربازییە.\nناوبراو لەبارەی دۆخی چەکدارانی داعش لەو ناوچەدا وتی: ژمارەیێکی زۆر لە چەکدارانی داعش کە هێرشیان کردە سەر ناوچەکە و ئەو زیندانیانەی کە هەوڵی هەڵاتنیان دابوو کوژران. ژمارەیێکی زۆریشیان دەستگیر کران و هەندێکیشیان خۆیان ڕادەست کردەوە.\nداشتان وتیشی لەلایێکی دیکەشەوە تورکیا هێرشە ئاسمانییەکانی بۆسەر تەلتەمەر و عەین عیسا چڕ کردۆتەوە. ئەمڕۆ تورکیا هێرشی کردە سەر 4-5 گوندی عەین عیسا و هاوکات بوونی ئەم هێرشانە لەگەڵ هێرشەکانی داعش بە هیچ شێوەیێک بە هەڵکەوت نەبووە.\nداشتان ئاماژەی دا بەوەی کە تا ئێستا هێزەکانی هاوپەیمانان هیچ کاردانەوەیێکی فەرمیان نەبووە و ڕایگەیاند: فڕۆکە و کۆپتەرەکانی هاوپەیمانان لەو ناوچانەدا دەسووڕنەوە کە لەلایەن داعشەوە هێرشیان کراوەتە سەر. چەند جارێکیش بۆردوومانیان کرد بەڵام تا ئێستا کاردانەوەیێکی فەرمییان نەبووە.\nناوبراو لە وەڵامی پرسیارێکدا لەبارەی دۆزینەوەی چەکی توکیایی لە دەستی چەکدارە کوژراوەکانی داعشەوە وتی: ئەم هەواڵە ڕاستە ئەوەش دەزانن هێزە سووریەکانی سەربە تورکیا بەچەکی قورسی تورکیاوە هێرشیان کردۆتە سەر کوردستانی سووریا، ئەو چەکانەی کە ناتۆ بە تورکیای داون و وێنە و بەڵگەکانیشی لەبەردەستە.


وەلید عومەر/ ڕاپه‌ڕين له پێشمانه‌وه، ڕاپه‌ڕين له‌پشتمانه‌وه\nڕاپه‌ڕين، له مێژووى مۆدێرنى كوردييدا ده‌رگا بوو بۆ زۆر شت، بۆ زۆر ئيمكان و ئه‌گه‌رى نوێ؛ به‌ڵام بكه‌ره‌كان نه‌يانتوانى ئه‌و ئه‌گه‌رانه هه‌ڵگرنه‌وه و پرسى نوێ دابێنن. ڕاپه‌ڕين ته‌نيا ڕووداوێكى سياسى نه‌بوو، به‌ڵكو ڕووداوێك بوو كه زۆر پنتى له خۆيدا ته‌قانده‌وه: گه‌شه‌كردنى زمانى كوردى، بيركردنه‌وه له وه‌رگێڕان، مامه‌ڵه‌كردن به ميدياى نوێوه، به‌ده‌زگاييبوونى دين، ده‌رهێنانى نه‌وت و ده‌ركه‌وتنى سوبێكتيڤيته‌يه‌كى تايبه‌ت به نه‌وت، قه‌يرانى ئابورى و هتد. ته‌نانه‌ت ئه‌و نيهيڵيزمه‌ى كه ڕاپه‌ڕين بۆ خه‌ڵكى درووستكردووه، به‌رهه‌مى ڕاپه‌ڕين خۆيه‌تى. شتێكه لكاوه به جه‌وهه‌رى ڕاپه‌ڕين خۆيه‌وه. واته به‌رهه‌مى چاوه‌ڕوانى بوو له ڕاپه‌ڕين كه ڕاپه‌ڕين به‌رده‌وام و به‌رده‌وام "نايهێنێته‌دى". "نه‌هێنانه‌دى" وه‌ك فرمانێكى نه‌رێنى، ئاماژه‌يه بۆ درێژبوونه‌وه‌ى ڕاپه‌ڕين. واته ڕاپه‌ڕين هێشتا له ڕووداندايه و هه‌ر تووڕه‌ييه‌كى زياتر ده‌رهه‌ق به ڕاپه‌ڕين ئه‌وه ده‌رده‌خات كه چ چاوه‌ڕوانييه‌كى گه‌وره به‌م ڕووداوه‌دا هه‌ڵواسراوه. ته‌نانه‌ت هاتنى ئۆپۆزسيۆنيش خۆى يه‌كێك بوو له ئيمكانه‌كانى ڕاپه‌ڕين، بۆيه شكستى ئۆپۆزسيۆنيش شكستى ڕاپه‌ڕين بوو. بۆيه كاتێك ئۆپۆزسيۆن هه‌ڵده‌سه‌نگێنرێت، هه‌موو ده‌گه‌ڕێينه‌وه خاڵى سه‌ره‌تاى ڕاپه‌ڕين و ديسان كۆى مێژووه‌كه پێكه‌وه هه‌ڵده‌سه‌نگێننه‌وه. كاتێكيش پرسياره‌كانى ئه‌م قۆناغه‌ى پاش ڕاپه‌ڕين تێكڕا پرسيارى نيوه‌ناچڵ و پڕ له دڵه‌ڕاوكێن، ئيدى له‌وه دڵنياده‌بينه‌وه كه ڕاپه‌ڕين ڕووداوێكى ئاڵۆز و ئاوس بووه. ئه‌و پرسيارانه چين؟\nئايا ڕاپه‌ڕين هيچى له‌باردا ماوه، بۆى دانيشين و ته‌واوى بكه‌ين؟ ئايا هه‌موو ئيمكانه ڕزگاريخوازه‌كانى ڕاپه‌ڕين چركاون و پووچه‌ڵكراونه‌ته‌وه؟ هابه‌رماس ده‌رهه‌ق به مۆدێرنه ده‌ڵێت، مۆدێرنه پرۆژه‌يه‌كى نيوه‌ناچڵ و ته‌واونه‌كراوه و ده‌بێت ته‌واوبكرێت، به‌ڵام ئايا ڕاپه‌ڕينيش پرۆژه‌يه‌كى ته‌واونه‌كراوه يان به‌سه‌رچووه؟ گه‌ر به‌سه‌رچووه، بۆچى ڕاپه‌ڕينى دووه‌مى خه‌ڵك ڕوونادات؟ گه‌ر به‌سه‌ريش نه‌چووه، بۆچى هه‌جوى ته‌واوى ئه‌م ڕووداوه ده‌كه‌ين؟ پرسيارێكى تر ئه‌وه‌يه، ئێمه هێشتا سه‌ر به نه‌ريتى شاخين يان شار؟ گه‌ر سه‌ر به نه‌ريتى شاخين، بۆچى گوتارى شۆڕشگێڕانه ڕه‌تده‌كرێته‌وه؟ گه‌ر سه‌ر به نه‌ريتى شاريشين، بۆچى له نه‌ستى خه‌ڵكدا ئه‌و هه‌مووه چاوه‌ڕوانييه له بكه‌ره‌كانى شاخ هه‌يه؟ گيرسانه‌وه له به‌ينى دوو ڕاپه‌ڕين‌دا، گيرسانه‌وه له به‌ينى شار و شاخدا ته‌عبيره له چى؟ ئه‌ڵته‌رناتيڤى سياسيى نوێ له‌م به‌ينه‌وه له‌دايكده‌بێت.\nمێژووى پاش ڕاپه‌ڕين، مێژووى دوو جۆر هه‌ڵوه‌شاندنه‌وه‌ش بوو. هه‌ڵوه‌شاندنه‌وه‌يه‌كى سياسى و هه‌ڵوه‌شاندنه‌وه‌يه‌كى ڕۆشنبيرى‌ش. له يه‌كه‌مدا، بكه‌ره‌كانى ڕاپه‌ڕين، هه‌موو ئيمكانێكى ڕزگاريخوازانه‌يان هه‌ڵوه‌شانده‌وه. له دووه‌ميشدا، گوتارێكى ڕۆشنبيرى هات كه ديسان له‌جياتيى بنياتنان، هه‌وڵى هه‌ڵوه‌شاندنه‌وه‌ى هه‌موو شتێكى ده‌دا. ئه‌م دوو جۆره هه‌ڵوه‌شاندنه‌وه‌يه له يه‌ك قۆناغدا بێ‌په‌يوه‌ندى نه‌بوون: هه‌ردووكيان ڕۆڵيان هه‌بوو له‌وه‌دا كه ئه‌مڕۆ كاتێك به‌ر سيسته‌مى سه‌رمايه‌داريى جيهانى و به‌ها جيهانييه‌كان و فه‌زاى مه‌جازى ده‌كه‌وين، زه‌ربه‌يه‌كى توند بخۆين و هه‌ستێكى قووڵى نيهيڵيستى دامانبگرێت و نه‌توانين به‌هاى نوێ دابهێنين.\nچوارچێوه‌كانى ڕاپه‌ڕين هێشتا ئاماده‌يه و بۆ داهاتوويه‌كى تريش له‌پێشمانه‌وه‌يه. جگه له‌وه‌ى بۆ ڕابردوويه‌كى دوورتر له ڕاپه‌ڕينيش هه‌ر درێژده‌بێته‌وه: له‌خۆڕا نيه له مێژوونوسيى پاش‌ڕاپه‌ڕيندا، هه‌ڵمه‌تێكى پشكنينى مێژوويى ده‌ستپێده‌كات و زۆركه‌س به ئه‌كاديمى و نائه‌كاديمييه‌وه چه‌ند هه‌زارساڵێك ده‌گه‌ڕێنه دواوه‌وه و ده‌يانه‌وێت بيسه‌لمێنن كورد ميله‌تێكى سه‌ربه‌خۆيه و به‌شێكه له شارستانيه‌ت و ته‌نانه‌ت لانكه‌ى شارستانيه‌تيش بووه.\nزیرەك كەمال/ بیرەوەری بەنگلادیشییەك (حەمە شۆفڵ و قاڵوچە) (21)\nسمكۆ محەمەد دەقاوێزان (التناص)\nفەرمان حوسێن/ كاریگەری دراما توركییەكان\nئه‌حمه‌د ره‌جه‌ب/ ئه‌ردۆگانی فاشیست سه‌ر له‌نوێ هه‌ره‌شه ئه‌كات\nسەلام عومەر/ پێكهێنانی حكومەت


عێراقییەكان بەهەزاران یەكەی نیشتەجێبوون لەتوركیا دەكڕن\n2020-10-05 [08:41 AM]\nلە ماوەی پێنج ساڵی رابردوودا، نزیکەی 7 ملیۆن یەکەی نیشتەجێبوون لە تورکیا فرۆشراون، کە 154 هەزار و 871 یەکە بە بیانییەکان فرۆشراون.\nدەستەی ئاماری تورکیا، ژمارە و داتاکانی تایبەت بەفرۆشتنی یەکەکانی نیشتەجێبوونی لە وڵات لە نێوان ئەیلوولی 2015 تاوەکو ئابی 2020 بڵاوکردەوە، کە هاوکات بوو لەگەڵ رۆژی جیهانیی نیشتەجێبوون، کە دەکاتە 5ی تشرینی یەکەمی هەموو ساڵێک.\nلە نێوان 2015 تا 2020، بەرزترین رێژەی فرۆشتنی یەکەکانی نیشتەجێبوون لە ساڵی 2017دا بوو. لەو ساڵەدا ملیۆنیك و 409 هەزار و 314 یەکەی نیشتەجێبوون فرۆشراون.\nبەپێی داتاکانی فەرمانگە تورکییەکە، لە ژمارەی فرۆشدا، شاری ئیستەنبووڵ لە پێشەنگی ژمارەی یەکە فرۆشراوەکانی وڵاتەکەیە، بەکۆی ملیۆنێک و 199 هەزار و 715 یەکە. دواتر ئەنقەرە دێت بە 720 هەزار و 124 یەکە. پلەی سێیەم لە ئیزمیر بووە بە 412 هەزار و 588، پاشان ئەنتاڵیا 313 هەزار و 735 یەکە، دواتریش لە بۆرسا 265 هەزار و 715 یەکە فرۆشراون.\nئیستەنبووڵ لە رووی فرۆشتنی یەکەکانەوە بە دانیشتووانی دەرەوەی وڵاتەکە، پێشەنگە و رێژەی 39،8%ی یەکەکانی ئەو شارە بەبیانییەکان فرۆشراو.\nژمارەی یەکە نیشتەجێبوونە فرۆشراوەکانی ئیستەنبووڵ بۆ بیانییەکان 61 هەزار و 734 یەکە بووە، دواتر ئەنتاڵیا بە 32 هەزار و 61 یەکە، سێیەم بۆرسا بە 8904 یەکە، یالوڤا بە 6813 یەکە، ئەنقەرەی پایتەخت بە 7856 یەکە و ساکاریا بە 4769 یەکە.\nعێراقییەکان پێشەنگی کڕیارە بیانییەکانی یەکەکانی نیشتەجێبوونی تورکیا بوون و لەو پێنج ساڵەدا کە داتاکانی فەرمانگە تورکییەکە دەستنیشانیکردوون 30 هەزار و 209 یەکەیان کڕیوە. پلەی دووەمی کڕیارەکان، ئێرانییەکان بوون بە 15 هەزار و 83 یەکە، پاشان سعودییەکان بە 13 هەزار و 296 یەکە، رووسییەکان بە 11 هەزار و 228 یەکە و کوێتییەکانیش بە 10 هەزار و 137 یەکە.\nپێشتر حکومەتی تورکیا، زنجیرەیەک رێوشوێنی ئابووری بۆ پشتگیری کەسانی خاوەن داهاتی سنووردار، لەپێناو بوونە خاوەنی یەکەی نیشتەجێبووندا گرتەبەر. لە نێویدا پێدانی قەرز لەلایەن بانکە تورکییەکانەوە بە دانیشتووانی وڵاتەکە و کەسانی بیانیش بە سوودی کەمتر، بەڵام بە مەرجی تووندتر.\nچاودێران پێیانوایە بیانییەکان بۆیە روو لە کڕینی خانووبەرەی تورکیا دەکەن، چونکە ئەو بازاڕە لە گەشەیەکی بەردەوامدایە و قازانجبەخشە، ئەمە جیا لەو هاندانەی حکومەت پێشکێشی کڕیارەکانی دەکات.\nکڕیارانی یەکەکانی نیشتەجێبوون، مافی مانەوەی بەردەوامیان لە تورکیا پێدەدرێت، هەمان ماف بە نزیکە پلە یەکەکانی کڕیارەکان دەدرێت، ئەمە جیا لە پێدانی وڵاتینامەی تورکیا بەهەر بیانییەک، کە یەکەیەکی نیشتەجێبوون بە بەهای 250 هەزار دۆلار و بەرەو سەر بکڕێت.\nمادەی 35ی یاسای تورکیا، کە پەیوەندی بە یەکەکانی نیشتەجێبوونەوە هەیە، مافی خاوەنداریێتی یەکەکان بە کەسانی بیانی دەدات لە هەر بوارێکی نیشتەجێبوونی وڵاتدا بێت، تاوەکو ئەو سنوورەی کە یەکەکە نەکەوێتە ناو چوارچێوەی ناوچەی سەربازی، یان ناوچە دەشتاییەکان یان هەر زەوییەکی موڵکی دەوڵەت.


سۆمۆ هەڵوێستی خۆی لەبارەی وەرگرتنی نەوتی هەرێم ئاشکراکرد\nبه‌ڕێوه‌به‌ری گشتی كۆمپانیای سۆمۆ رایگەیاند، ئاماده‌ن نه‌وتی هه‌رێمی كوردستان وه‌ربگرن و هه‌نارده‌ی ده‌ره‌وه‌ی وڵاتی بكه‌ن.\nعه‌لا یاسیری به‌ڕێوه‌به‌ری گشتی كۆمپانیای سۆمۆ رایگەیاند،" هەرچەندە تا ئێستا هەرێمی کورستان هیچ بڕە نەوتێکی بە فەرمی رادەستی سۆمۆ نەکردووە، بەڵام ئامادەین نه‌وتەکەیان وه‌ربگرین و هه‌نارده‌ی ده‌ره‌وه‌ی بكه‌ین، چونکە هه‌رێم هاوبه‌شێكی سه‌ره‌كییه له وڵاتدا ".\nناوبراو راشیگەیاند، كێشه‌ی سیاسه‌تی نه‌وت و به‌ڕێوه‌بردن لە نێوان هەردولا هه‌یه، بڕیارە دۆسیه‌ی نه‌وتی هەرێم له لایه‌ن حكومه‌تی ناوه‌نده‌وه به‌ڕێوه‌ببردرێت، به دیاریكراوی وه‌زاره‌تی نه‌وتی فیدراڵی، كه بۆ هه‌رێم و ناوه‌ندیش باشتره.\nهاوکات، ئاماژەی بەوەشکرد، بەروارد بەو نەوتەی لە رێگەی سۆمۆە دەفرۆشرێت، هەرێم نه‌وتەکەی به كه‌متر له شه‌ش بۆ نۆ دۆلار ده‌فرۆشێت، کە بڕەکەی دەگاتە 430 هەزار بەرمیل لە ڕۆژێکدا، ئه‌مه‌ش زیانه به‌داهاتی وڵات.\nبەڕێوەبەری کۆمپانیای سۆمۆ ئەوەشیخەڕوو، بە گوێرەی رەشنوسی پڕۆژەیاسای بودجەی ساڵی 2021 پێویستە هەرێم لە بەرامبەر وەرگرتنی شایستە داراییەکانی لە لایەن حکومەتی ناوەندە، رۆژانە ٢٥٠ هەزار بەرمیل نەوت رادەستی سۆمۆ بکات.\nداوا دەکرێت ئەو کۆمپانیایانە سزا بدرێن کە چەکی کیمیاوییان بە رژێمی بەعس فرۆشتبوو\nزیاتر لە نۆ هەزار توشبووی کۆرۆنا لەژێڕ چارەسەردان


تاریق ئه‌لهاشـمی پـرۆژه یاسای هه‌ڵـبژاردنه‌کانی عێراق ڤیتۆ ده‌کات\nکۆمسـیۆنی هه‌ڵـبژاردنه‌کانی عێراق ئاماده‌کرایـیه‌کانی خۆی بۆ هه‌ڵـبژاردنه‌کانی نیشـتیمانی مانگی یه‌کی ڕاگرتووه پاش ئه‌وه‌ی جێـگری سه‌رۆکی عێراق به‌شـێـکی پـرۆژه‌ی قانونی هه‌ڵـبژاردنه‌کانی ڤیتۆ کرد.\nجێـگری سه‌رۆک تاریق ئه‌لهاشمی که عه‌ره‌بێـکی سـووننه‌یه ئه‌مڕۆ چوارشه‌ممه ڕایگه‌یاند که‌وا پـرۆژه یاسای هه‌ڵـبژاردنه‌کان ده‌گه‌ڕێنێته‌وه بۆ په‌رله‌مان تا هه‌مواربکرێته‌وه. ده‌ڵێت ئه‌و ده‌یه‌وێت ژماره‌یه‌کی زیاتری کورسی بۆ عێراقیـیه‌کانی ده‌ره‌وه‌ی وڵات ته‌رخان بکرێن که زۆربه‌یان عه‌ره‌بی سـووننه‌ن.\nئێسـتا ده‌بێت ئه‌ندامانی په‌رله‌مانی عێراق سه‌رله‌نوێ مشـتومڕ له‌سه‌ر ئه‌و پـرۆژه یاسـایه بکه‌نه‌وه که پاش چه‌ندین هه‌فته له گرژی و ئاڵۆزی نێوان لایه‌نه‌کان هه‌فته‌ی ڕابردوو په‌سه‌ندیان‌کردبوو.\nبه‌ڕێوه‌چوونی هه‌ڵـبژاردنه‌کان هه‌روه‌ها ڕووبه‌ڕووی مه‌سه‌له‌یه‌کی دیکه بۆته‌وه، ئه‌ویش سه‌رۆکی هه‌رێمی کوردسـتانی عێراق هه‌ڕه‌شه‌ی بایکۆتکردنی هه‌ڵـبژاردنی کردووه ئه‌گه‌ربێت و کورسی زیاتر بۆ هه‌رێمه‌که‌ی دیاری‌نه‌کرێت.\nسه‌رۆکی کوردسـتان مه‌سـعود بارزانی ده‌ڵێت ئه‌گه‌ر به‌و میکانیزمه‌ی ئێسـتا کورسیـیه‌کانی په‌رله‌مانی عێراق دابه‌ش‌بکرێت ئه‌وا خه‌ڵـکی هه‌رێمی کوردسـتان به‌شـداری له ده‌نگدانه‌که‌دا ناکه‌ن.\nسه‌رۆکی دیوانی سه‌رۆکایه‌تی هه‌رێمی کوردسـتان دکتۆر فوئاد حسێن ده‌ڵێت سه‌رۆکی هه‌رێم له‌و بڕوایه‌دایه ئه‌م سیسـتمه‌ی ئێسـتا دانراوه مه‌به‌ست لێی که‌مکردنه‌وه‌ی ژماره‌ی کوردسـیـیه‌کانی کورده له په‌رله‌مانی عێراقدا.


دەربارەی: نووسەرانی ئەوان و نووسەرانی ئێمە\nکتێبی: (ئاوگوست ستریندبێرگ– بیۆگرافیا و ڕاڤەکردن) (1849 - 1912) لە نووسینی (دانا ڕەئووف)م خوێندەوە، جگە لە تام، زانیاری زۆرم لێیوەرگرت و لێشییەوە فێری زۆر شت بووم. لەراستيدا، ئەگەر هەموو کوردێكی خوێندەوار کاتی نەبێت یان نەتوانی ئەم کتێبە بخوێنێتەوە، دەبی هەموو نووسەر و رۆژنامەنووس و هونەرمەندانی کوردستان ئەم کتێبە بخوێننەوە، بۆئەوەی لە ژیان و بەرهەمی نووسەرێکی مەزنی نیوەی دووەمی سەدەی نۆزدە بگەن.\nئاوگوست ستریندبێرگ، یەک لە نووسەرە هەرە ناودارەکانی سەردەمی خۆی نەک تەنیا سوید، بەڵکو هەموو ئەوروپا بووە، دەیان رۆمان، شانۆ، دیوانی شعری نووسییە و لە وێنەکێشان دەستی ڕەنگین بووە و پیشانگای لە پاریس بۆ تابلۆکانی خۆی کردۆتەوە، رێژیسۆری شانۆ بووە و کۆمەڵێک زمانی زانیوە، هەندێک بەرهەمی خۆی، جگە لە زمانی دایک سویدی، بە زمانەکانی ئەلمانی و فەرەنسیش نووسییە. هەر لەسەردەمی خۆی، کتێبەکانی بۆ زمانەکانی ئەوروپی و بەتایبەتیش ئینگلیزی، ئەلمانی و فەرەنسی وەردەگێڕدران و بازاڕیان زۆر گەرم بوو. لە یەک کات، شانۆکانی لەسەر سه‌كۆ هەرە بەناوبانگەکانی ئەودەمی فەرەنسا، ئەلمانیا، بەریتانیا، سوید و وڵاتەکانی دیکەی ئەوروپا نمایش دەکران.\nهەر بۆ نموونە تەنیا لە ئەڵمانیا: لە ساڵی 1911 لە وەرزی شانۆیی شانۆکارانی ئەلمانیا، تێکڕا 127 جار شانۆنامەکانی ستریندبێرگ پێشکەش کران، ساڵی 1912 ژمارەی نمایشەکان دەگاتە 281 جار، وەرزەکانی 1915 – 1916 نزیکەی 789 جار و ساڵانی 1922 – 1923 بەیەکەوە 1024 جار شانۆکانی ستریندبێرگ پێشکەش کران. لە فەرەنسا و وڵاتانی دیکەی ئەوروپیش، شانۆکانی بەردەوام لە چەند شوێنێک نمایش دەکران. ستریندبێرگ، رۆژنامەنووسێکی زۆر بەتوانا بووە و دەیان رێپۆرتاژی نووسیوە، سەدان گوتاری بۆ رۆژنامەکانی جیا جیای فەرەنسی، سویدی، ئەلمانی نووسیوە. ئەو کاری زۆری لەسەر زمانیش دەکرد. برادەرایەتی لەگەڵ نیچە و زۆربەی نووسەرانی دیکەی سەردەمی خۆی هەبووە.\nمن تەنیا لە ڕێگەی ئەم کتێبەی دوایی ئاشنایەتیم لەگەڵ بەرهەم و ژیانی ستریندبێرگ نەبووە، بەڵکو پیشتر و لەکاتی نووسینی دوو بابەت: (ڕۆژنامەنووسی بەدواداچوون) لەگەڵ (ژانری ڕێپۆرتاژ) هەندێک لە بەرهەمەکانی ستریندبێرگم خوێندۆتەوە و وەک سەرچاوە بەکارم هێناون.\nسترینگبێرگ، نووسەرێکی پڕ بەرهەم بووە و تەواوی بەرهەمەکانی لە 72 بەرگی ئەستور چاپکراین، کە پێکهاتوون لە: رۆمان، شعر، شانۆ، چیرۆک، توێژینەوەی زانستی...هتد. ئەو یەک لەو نووسەرانە بووە، رۆژانە نامەی نووسیوە. لەنێوان 1857 – 1912 نزیکەی دە هەزار نامەی بۆ 600 کەسی جیا نووسیوە و هەموو نامەکانی لە 20 بەرگ چاپکراین.\nخەڵکێکی زۆر چاوەڕێیان دەکرد، ستریندبێرگ خەڵاتی نۆبلی لەلایەن ئەکادێمیای سویدییەوە پێبدرێ، بەڵام ئەو خەڵاتەی قەت پێنەدرا، ئەوەش بووە هۆی ئەوەی، لە ساڵی 1910 لیژنەیەک لە چەند نووسەر و رۆژنامەنووس و کەسانی دیاری بواری فەرهەنگی سوید پێکبێن و پارەیەکی زۆری بەناوی: (خەڵاتی میللەت) بۆ کۆبکەنەوە و پێیبدەن، بۆئەوەی تا ئەو لەژیاندایە، پێویستی بە کارکردن نەبێت و تەنیا خەریکی نووسین بێت. لەماوەی دوو ساڵ توانییان (45000) کرۆن، بە پارەی ئێستا نزیک لە دوو ملیۆن کڕۆن (250 هەزار دۆلار)ی بۆ کۆبکەنەوە. سترینگبێرگ ئەم پارەیە چەند مانگێک پیش مردنی وەردەگرێت و بەسەر چەند ڕێکخراوێكی خێرخوازی دابەشی دەکا.\nلەوکاتەی تەمەنی دەگاتە شەست ساڵ (1909) نزیکەی 15 هەزار کەس لەبەردەرگای ماڵی ئەو کۆدەبنەوە و پیرۆزبایی جەژنی لەدایکبوونی لێدەکەن و هەزاران گوڵی پێشکەش دەکەن.\nستریندبێرگ، یەک ساڵ پێش مردنی 1911 تەواوی بەرهەمەکانی بە دەزگای چاپ و پەخشی بۆنیێر بە 200 هەزار کڕۆن (نزیکەی یەک ملیۆن دۆلاری ئێستا) دەفرۆشی.\nئەوەی لە خوێندنەوەی کتێبی: (ئاوگوست ستریندبێرگ– بیۆگرافیا و ڕاڤەکردن) زۆر منی سەرسامکرد و نهێنیێکی تازەی بۆ ئاشکراکردم ئەوەبوو، کە من پێشتر نەمدەزانی ئەم نووسەرە گەورەیەی سەردەمی خۆی بەردەوام و تا چەند ساڵێک پێش مردنی بە هەژاری ژیاوە، هەرچەندە بۆ پێشکەشکردن و چاپکردنی هەموو بەرهەمێکیش مافی خۆی پێدراوە، بەڵام پارەکان زوو لای ئەو تەواو دەبوون، لەگەڵ ئەوەش هەموو نووسینەکانی ستریندبێرگ سەراوبن بکە، بەیەک وشە گلەیی لە گەلی سوید تێدانییە، گلەیی لە حکومەت و پەرلەمان و حزب و ڕێکخراوە مەدەنییەکان تێدانییە، کە ئەوان بەهانایەوە نایەن، خزمەتی ناکەن، یارمەتی ماددی نادەن یان خەڵاتی نۆبلی پێنادەن، لەهەمان کات، ستریندبێرگ، بیویستبا یان نەیویستبا، شانازیێكی گەورەی وڵاتەکەی بوو و بەتایبەتیش، کە بەرهەمەکانی ئەو لە تەواوی ئەوروپا بڵاودەکرانەوە... ئەو دەینووسی، چونکە دەیویست بنووسی، کاری دەکرد، چونکە دەیویست کار بکات و منەتی بەسەر کەس نەدەکرد. کەسی بە قەرزاری خۆی دانەدەنا و خۆشی بەردەوام لەناو قەرز نقوم بووبوو.\nمن ئەو گوتارەم نووسینی، بۆئەوە نییە، کە من ژیاننامەی ستریندبێرگ بۆ خوێنەری کورد بنووسم، چونکە هەر بەزمانی کوردی پێش ئەو کتێبە زۆر باشەی کاک دانا ڕەئووف، نۆ کتێبی دیکە لەسەر ستریندبێرگ هەن، بەڵکو ئەوەی من لێرە دەمەوێ بینووسم: زۆر لە نووسەرانی کورد یان کەسانی بواری فەرهەنگ، یەک دوو کتێبی زۆر سەقەت دەنووسن، چەند گوتارێکی خراپ دەنووسن، یەک شانۆی وێران پێشکەش دەکەن، یەک فیلمی بێ سەرەتا و کۆتایی بەرهەم دێنن، هەزار و یەک گلەیی لە حکومەت و حزبە کوردییەکان دەکەن، کە بەهانایانەوە نایەن. دەستیان ناگرن و یارمەتییان نادەن. هەموو خەڵک، هەموو میللەت بە قەرزاری خۆیان دادەنێن، لەگەڵ ئەوەش نەک تەنیا لە جیهان بەڵکو لە شارەکەی خۆشیان خۆشەویست نین یان ناوبانگیان نییە. باس لەو نووسەرانە هەرناکەم، ماڵ و ئۆتۆمبیلیان دەسوتێنن، خۆیان بەرشەق دەدەن، خۆیان دەفرۆشن، درۆ و بوختان هەڵدەبەستن، بۆئەوەی باسبکرێن و یارمەتی ماددیان بدرێ.


بە گوێرەی ئاژانسی ئاسۆشێتێدپرێس کاربەدەستێکی لەشکری سوریا دەڵێت هاوبەندی بە پێشەنگی ئەمەریکا لە خۆرهەڵات هیرشی کردۆتە سەر تۆپخانەیەک، دوو سەربازی بریندار کردووە و تۆپخانەیەکی لە ناوبردووە.\nگوتەبێژی هاوبەندی بە پێشەنگی ئەمەریکا شان ڕایان یەکشەمە گوتی هێزەکانی هاوکاریان "مافی بەرگریکردن لە خۆیان" نیشاندا دوای ئەوەی لە لای رۆژئاوای خۆرهەڵاتی رووبری فورات تەقەیان لێکرا. ڕایان گوتی لێکوڵێنەوەیەک دەستی پێکردووە.\nهێزەکانی هاوپەیمان بە پێشەنگی ئەمەریکا، لە گەڵ لایەنەکانی هاوکاریان کە کوردەکان پێشەنگیانە لە کەنارەکانی خۆرهەلاتی رووباری فورات شەڕی گرووپی دەوڵەتی ئیسلامی دەکەن، لە دەمێکدا سەربازانی حکومەتی سوریا و هێزەکانی سەر بە ئەوان ئێستا لە ئەبەری ڕووبارەکە جێگیرن.\nئاژانسی پەیامنێری حکومەتی سوریا سانا گوتەی کاربەدەستێکی ناونەهێنراوی لەشکری هێناوە کە دەڵیت هێرشەکە بە دوای هوروژمێكی ملیتانەکانی داعش دا هات کە پووچەڵ کرایەوە.\nبە گوێرەی ئاژانسی ڕۆیتێرز داعش ئێستا تەنیا چەند گوند لە سوریای لە بەردەستدایە، و زۆربەی هەریمی خۆی لە بەرامبەر دوو نەیاری خۆی لە دەستدا، یەکیان هێزەکانی سوریای دێمۆکرات، و ئەوی تریان لەشکری سوریا و ملیتانەکانی هاوپەیمان کە رووسیا پشتیوانیان دەکات.\nڕایان هەروەها گوتی کە هەریمی داعش لە لای رووباری فورات دوو گوندن و گوتی چاوەڕوانی دەکەن ئەو دوو گوندەش بە زوویی پاک بکەنەوە و ئەو ئەندامانی داعش کە ماون زۆربەیان بیانین.


هۆکارەکانی سەر سووڕان و چاره‌سه‌ره‌كه‌ی بزانه\nهەواڵی / 30/10/2020 216 جار بینراوە\nد.صلاح عبدالواحد سلیمان - پسپۆڕی نەشتەرگەری قووڕگ و لووت و گوێ\nسەرسووڕان هۆکاری زۆرە، بەڵام ئەوانە باس دەکەین کە پەیوەندی بە پسپۆڕی قووڕگ و لووت و گوێ هەیە.\n✔ سەرسووڕانی جێگۆڕکی:\nنەخۆش هەست بە سەرسووڕان دەکات و هێڵنج یان ڕشانەوە، ماوەکەی زۆر کورتە تەنها چەند چرکەیەکە، بەڵام لەوانەیە ئەوەندە تووند بیگرێت نەخۆش نەزانێت چەندە تووشی سەرسووڕان بووە. نەخۆش زۆر جار لە ماوەی ساڵێك چەند جار دووبارە تووش دەبێتەوە.\nئەو جۆرە سەرسووڕانە لەخۆیەوە دروست نابێت بەڵکو ئەو کاتە دروست دەبێت کە نەخۆش سەری دەجوولێنێت بۆ لایەك یان بۆ خوارەوە یان سەرەوە، یان کاتێك پاڵدەکەوێت یان دەیەوێت خۆی بسوڕێنێت لەکاتی پاڵدانەوەی لەناو جێگادا.\nهۆکارەکەی هەوکردنی گوێ ی ناوەڕاست نیە بەڵکو هۆکارەکەی بریتیە لە ناتەواوی یەك تووشی ناوەندی کۆنتڕۆڵکردنی هاوسەنگی دەبێت لە گوێ ی ناوەوە.\nهەندی چار لە دوای بەرکەوتنی سەر بە زەبرێکی دەرەکی دروست دەبێت کە زۆربەی کات هەردوولای گوێ یەکانی دەگرێتەوە.\nدەست نیشانکردنی بەهۆی نیشانەکانی دەبێت، پێویستی بە پشکنینی تاقیگەیی و تیشك نیە.\nچارەسەرەکەی پێویستی بە دەرمانی دژە سەرسووڕان نیە، بە ئەنجامدانی جۆرە جوولەیەکی تایبەت لە لایەن پزیشکەوە بۆ نەخۆش ئەنجام دەدرێت کە ناودەبرێت بە جوولەی ئیپلی.\nئەو جۆرە جوولەیە لە چەند هەنگاوێکی کورت پێك دێت کە لە نۆرینگە ئەنجام دەدرێت بۆ نەخۆش، ڕێژەی سەرکەوتنی گەلێك بەرزە. دەگمەن نەخۆش پێویستی بە دووبارەبوونەوە دەبێت.\n✔ نەخۆشی مینیەر:\nنەخۆشی مینیەر بۆ زیاتر لە جارێك تووشی سەرسووڕان دەبێت و دەڕشێتەوە، کە چەند کاتژمێرێك دەخایەنێت، دوایی نەخۆش ووردە ووردە هەست بە باش بوون دەکات، زۆر بە تووندی تووشی دەبێت، لە خۆیەوە دروست دەبێت.\nئەو کەسانەی ئەو نەخۆشیەیان هەیە، لە هەمان کاتی هەست بە لاوازی بیستن دەکەن لەگەڵ ناڕەحەتی و ئازار لە گوێدا لەگەڵ دروست بوونی دەنگە دەنگ. ئەو کێشانە لە یەك گوێ ڕوودەدات، بەڵام لەوانەیە ئەگەر چارە نەکرێت هەردوو گوێ یەکانی بگرێتەوە.\nچارەسەرەکەی بە دەرمان دەکرێت، دەگمەن پێویستی بە نەشتەرگەری دەبێت.\n✔ هەوکردنی دەماری هەشتەمی مێشك:\nئەو دەمارە بەرپرسیارە لە ڕاگرتنی هاوسەنگی لەش و بیستن، بە هۆی ڤایرۆسەوە تووشی هەوکردن دەبێت، نەخۆشەکە لە ناکاو تووشی سەرسووڕان دەبێت و ڕشانەوەی لەگەڵ دادەبێت کە ماوەی چەند ڕۆژێك دەخایەنێت.\nنیشانەکانی ئەو جۆرە هەوکردنە زۆر بە جەڵتەی مێشك دەچێت، بۆیە زۆر گرنگە لە یەکتری جیاواز بکرێنەوە.\nدەستنیشانکردنی بە نیشانەکانی دەبێت، دەگمەن پێویستیمان بە تیشك و پشکنینی خوێن دەبێت.\nچارەسەرەکەی برتیە لە چەند جۆرە دەرمانێك بۆ ڕاگرتنی سەرسووڕان و ڕشانەوە لەگەڵ وەستاندنی هەوکردنەکە.\nℹ هەندی هۆکاری تر هەن وەکو بوونی واکس لە ناو گوێ ی دەرەوە کە دەبنە هۆی لاوازی بیستن، بە تایبەت لەوانەی زۆر دەستکاری گوێ یان دەکەن یان ئەو کەسانەی کە بە تەمەنن. هەروەها ئەو کەسانەی کە بۆ ماوەیەکی دوور و درێژ هەوکردنی گوێ ی ناوەڕاستیان هەبووە. یان هەوکردنی لەناکاوی گوێی ناوەیان هەبووە.


٤ کاریگەرییە نایابەکەی پرۆسپان ®: دژە هەوکردن | Prospan Arabia\n٤ کاریگەرییە نایابەکەی پرۆسپان ®: دژە هەوکردن\nکۆکە پێنجەم کێشەی باوە کە نەخۆشەکان بەهۆیەوە سەردانی پزیشک دەکەن لە سەرانسەری جیهاندا. کۆکە خاسێتی دەرکەوتەی هەوکردنی کۆئەندامی هەناسەی سەرووە (URI) و میکانیزمێکی سەرەکیی فیسیۆلۆجی بەرپرسە لە پاککردنەوەی بەربەستەکانی رێڕەوی هەوا. کاتێک نەخۆشیت، رێڕەوەکانی هەوا لە سییەکانتدا تووشی هەوکردن و جاڕسبوون دەبنەوە. هەوکردن کاردانەوەیەکی پاراستنی سیستمی بەرگریی لەشـمانە دژی ئۆرگانیزمە نامۆکان. کە رێڕەوەکانی هەوای سییەکانت دەئاوسێن، بە شێوەیەکی کاتی رێڕەوەکە تەسک دەبێتەوە و بەڵغەمی خەست کەڵەکە دەبن. ئەمە دەبێتە رێگریکردن لە هاتوچۆی هەوا لە ڕێڕەوی هەوادا و تووشی تەنگە نەفەسیت دەکات و هەناسەدانت زەحمەت دەکات.\nسەرئەنجام، کۆکەی بەبەرهەم/تەڕ لە لاشەدا پەرە دەسێنێت بەهۆی دەردانی زۆری بەڵغەم. بۆ ئەوەی دووبارە ئازادانە هەناسە بدەیتەوە و دەرکەوتەکە چارەسەر بکەیت، دەبێت بەڵغەمی کەڵەکەبووی ناو بۆرییەکانی هەوا لاببەیت. لابردنی ئەم دەردانە زۆرەی بەڵغەم زۆر گرنگە، چونکە ئەگەر چارەسەر نەکرێت، دەبێتە هۆی هەوکردنی زیاتر و ژینگەیەکی لەبار بۆ گەشەی میکرۆب فەراهەم دەکات. پرۆسپان بۆ خێراکردنی پرۆسەی پاککردنەوەی رێڕەوی هەوا بەکار دەهێنرێت. لە رێگەی تەڕکردنەوەی بەڵغەمی کەڵەکەبوو وە فراوانکردنی بۆریەکانی هەوا، هاوکاریی سیستمی بەرگری دەدات کە ئەو بەڵغەمە دەربدات.\nسەرەڕای ئەوەیش، پێکهاتەکانی پرۆسپان کاریگەریی دژە هەوکردنیان هەیە. لە رێگەی کەمکردنەوەی ئاوسان و دەردانی بەڵغەم لە رێڕەوەکانی هەوا، پرۆسپان یارمەتیی کۆنتڕۆڵکرن یان چارەسەرکردنی دەرکەوتەکانی دیکە دەدات. ئەم کاریگەریی دژە هەوکردنانە بە شێوەیەکی بەرچاو یارمەتیی چاکبوونەوەی ئەو نەخۆشانە دەدەن کە بەدەست کۆکەی بێزارکەرەوە دەناڵێنن.\nهەروەها، ئەم کاریگەرییە هۆکاری ئەوەیە کە دەرکەوتووە پرۆسپان یارمەتیدەرە لە باشترکردنی دەرکەوتەکانی تایبەت بە دۆخەکانی هەوکردنی بۆرری هەناسە. جارێکی دیکە دووپاتی دەکەینەوە، سەلامەتیی و کارامەیی پرۆسپان وادەکات بژاردەیەکی نموونەیی بێت بۆ چارەسەرکردنی کۆکە.


رووداوه که‌رکوکیه‌کان: خوێندنه‌وه‌یه‌کی فه‌لسه‌فی – Denegkan\nرووداوه که‌رکوکیه‌کان: خوێندنه‌وه‌یه‌کی فه‌لسه‌فی\nbyسه‌ردار\tAugust 13, 2008\tگشتی\nبا سه‌ره‌تا بپرسین؛ چی بوو له پڕ کورد جارێکی تر بێدۆست بوه‌وه. ئینجا بپرسین؛ ئه‌ی چی بوو له پڕ خه‌ڵک بیرکه‌وتنه‌وه. تێهه‌ڵکێشکردنی ئه‌و دوو پرسیاره وه‌ڵامی یه‌کتری ئه‌ده‌نه‌وه.\nئه‌وه‌ی من له‌م نوسینه‌دا ئه‌مه‌وێ قسه‌ی ده‌رباره بکه‌م ئه‌وه‌یه، که ئێمه چۆن له رووداوه‌کانی ئه‌م رۆژانه‌ی پێشوو تێبگه‌ین، چی لێوه فێربین، چۆن له گه‌ڵ رووداودا سیاسه‌ت بکه‌ین. دیاره که من ده‌لێم رووداو، مه‌به‌ستم له ره‌هه‌نده فه‌لسه‌فیه‌که‌ی ئه‌و چه‌مکه‌یه. ئه‌م تێگه‌شتنه له رووداو له ئالان بادیووه وه‌رئه‌گرم له کتێبی بوون و رووداودا. لای بادیو، راستی له ئه‌نجامی پچران له‌و سیسته‌مه د‌ه‌رئه‌که‌وێ که پاڵپشتی ئه‌کات. ئه‌و پچرانه که ده‌بێته هۆی ده‌رکه‌وتنی راستی به‌لای بادیووه، رووداوه.\nله‌م روانگه‌یه‌وه، له به‌غدا سیسته‌مێک هه‌یه که له کۆمه‌ڵیکی بێشومار لایه‌ن و به‌رژه‌وه‌ندی و خواست پێکهاتووه. ئه‌م سیسته‌مه هه‌وڵئه‌دات به‌رد‌وامیه‌کی بێپچران به کاره‌کانی خۆی بدات. له‌میانه‌ی ئه‌م به‌رده‌وامیه‌دا ده‌سه‌ڵات پیاده‌ئه‌کرێت، ئه‌م ده‌سه‌ڵاته‌ش، فۆکۆیانه لێی بروانین، هه‌میشه له خه‌می کۆنترۆلکردندایه، بۆیه راستی تیا شاراوه‌یه. ئه‌گه‌ر بگه‌رێینه‌وه بۆ بادیو ئه‌وا ساته‌وه‌ختی ده‌رکه‌وتنی راستی ته‌نها ئه‌و ساته‌وه‌خته‌یه که رووداو دێته ئاراوه. ئه‌وه‌ی له به‌غدا روویدا به‌رامبه‌ر کورد ئه‌و پچرانه بوو که راستی تیا ده‌رکه‌وت.\nله به‌رامبه‌ر ئه‌م رووداوه‌دا، رووداوێکی نادیارو کۆمه‌ڵی دژه رووداومان هه‌یه. رووداوه نادیاره‌که، له به‌ر چه‌ند هۆیه‌ک نادیاره. ئه‌م نادیاریه به‌تایبه‌ت له‌م کاته‌دا که بارودۆخێکی گرژی ده‌روونی له ئارادایه‌و حه‌ماسه‌تێکی عه‌ره‌بیانه باڵی به‌سه‌ر گشت شتێکا کێشاوه، وه‌ها ده‌کات ئێمه نه‌توانین وه‌ک پێویست له قازانج له‌وه بکه‌ین که روویدا. دیاره یه‌كیک له ئه‌رکه‌کانی ده‌وڵه‌ت، هه‌میشه ئه‌وه‌یه چۆن قه‌یرانه‌کان به ئاراسته‌یه‌کا به‌رێت هه‌تا پێگه‌ی خۆی پێ تۆکمه‌کات. بۆ نموونه کاتێک 11ی سیپته‌مبه‌ر روویدا، یه‌کسه‌ر بیر له‌وه‌کرایه‌وه چۆن بکرێته به‌هانه‌یه‌ک بۆ چه‌سپاندنی ده‌سه‌ڵاتی ئه‌مریکی به‌سه‌ر دونیادا. که‌واته ده‌وڵه‌ت، یان بیرکردنه‌وه‌ی ده‌وڵه‌تی هه‌میشه به‌ره‌و ئاراسته‌ی داهاتووه و خ‌ونی خود چه‌سپاندنی هه‌یه. ئایا ده‌سه‌ڵاتی کوردی ده‌توانێ ئه‌م قه‌یرانه به‌و ئاراسته‌یه به‌رێت. ئه‌م وه‌ڵامه بۆ خوێنه‌ر جێده‌هێڵم. هه‌رچه‌نده خۆی له خۆیدا پرسیارێکی رێتورێکانه‌یه.\nله ساته‌وه‌ختی قه‌یراندا، ئه‌وه‌ی زۆر پێویسته هه‌میشه له یاد بێت ئه‌وه‌یه که زۆر گرنگه که سه‌رباری هه‌موو فشاره‌کان ئێمه جڵه‌وی شعورمان به‌رنه‌ده‌ین، بتوانین به هێمنی بیرکه‌ینه‌وه، وه‌ک باسترناک ده‌ڵێت. بۆ نموونه، زۆربه‌ی زۆری ئه‌فسه‌ره‌کانی سوپای ئیسرائیلی له گه‌ڵ وانه‌ی سه‌ربازیا فه‌لسه‌فه ئه‌خوێنن. فه‌لسه‌فه‌ی کۆن و نوێ. چونکه خوێندنی فه‌لسه‌فه یارمه‌تیان ئه‌دات هه‌میشه به‌قووڵی و به‌خێرایی و به ووردی و هه‌روه‌ها له ئه‌نجامی خوێندنی فه‌لسه‌فه‌ی پۆستمۆدرێندا له هه‌مانکاتدا فره‌ره‌هه‌ندانه بیرکه‌نه‌وه.\nدژه رووداوه‌کان که هاتنه ئاراوه بریتی بوون له هه‌ڵوێستی حکومه‌تی هه‌رێم و خۆپێشاندانه‌کانی جه‌ماوه‌ر. ئه‌و‌ه‌ی وه‌ها ئه‌کات که ئه‌وه‌ی له کورودوستان روویدا نه‌بێته رووداو ئه‌وه‌یه که هیچ پچرانێک له سیسته‌مدا نه‌هاته کایه‌وه، سه‌رباری ئه‌مه رووداو سه‌ره‌تاییه‌کی سه‌ربه‌خۆیی تیایه. به‌و مانایه، رووداو سه‌رکێشیه‌که له باو. که ئه‌مه نه له هه‌ڵسوکه‌وتی سیاسیه کورده‌کان و نه له خۆپێشاندانه‌کان هاته ئاراوه. به‌ڵام رووداوه نادیاره‌که بریتی بوو له‌و پچرانه‌ی که له سیسسته‌می خیتابی سیاسیه کورده‌کانا ده‌رکه‌وت. له کون-فیکونێکا، عێراقی نویی دیموکراسی بووبه جێگایه‌کی ترسناک. ئه‌م راستیه دیاریده‌یه‌کی مێژووی هێنایه ئاراوه، ئه‌ویش خه‌ڵکی کورد له میانه‌ی پرۆسه‌ی گۆراندا دوا خه‌ڵکن که بواریان پیئه‌درێت بێنه مه‌یدان. ئه‌م دوا هێزه کاتێک دێن که ئیتر سیاسیه کورده‌کان له هه‌موو لایه‌ک هیوا براوبوون. ئه‌مه دیاریده‌یه‌کی ترسناکه. له دیموکراسیه‌تدا د‌ه‌وڵه‌ت له خه‌ڵکه‌وه‌یه بۆ خه‌ڵک، به‌ڵام له‌م ده‌ڤه‌ره‌ی ئێمه، خه‌ڵک هه‌میشه په‌راوێزن کاتێک قسه دێته سه‌ر حوکم. ئه‌مه به دڵنیاییه‌وه نیشانه‌ی ئه‌وه‌یه که ئێمه هێشتا له سه‌رده‌می نبوخژنوسه‌ردا ئه‌ژین نه‌ک جیفرسون و ئۆباما.\nئه‌وه‌ی ده‌رباره‌ی خۆپێشاندانه‌کان ده‌توانرێت بوترێت، زۆره، چونکه له راستیا ئه‌و خۆپێشاندانانه د‌ه‌رئه‌نجامی عه‌قلیه‌تێک و دیدێکی تایبه‌تن بۆ ده‌سه‌لات، بۆ رۆڵی خه‌ڵک، بۆ به کارهێنانی پانتایی گشتی، چه‌ندینی بواری تر. ئه‌وه‌ی من لێره‌دا قسه‌ی له سه‌ر ئه‌که‌م لایه‌نێکه که ره‌نگه ببێته مایه‌ی حه‌په‌سان ئه‌ویش لایه‌نی بێده‌نگیه. چ‌مکی بێده‌نگی له بواری فه‌لسه‌فه‌دا له‌م دوایانه‌دا بوارێکی هێجگار گرنگی دیاریکردوه. به‌ڵای منه‌وه خۆپێشاندانه‌کانی شار‌ه‌کانی کوردوستان خۆپێشاندانی بێده‌نگ بوون. به‌ڵام ئه‌م بێده‌نگیه، بێده‌نگیه‌کی تایبه‌ته. بێده‌نگیه‌که که من ناوم ناوه، بێده‌نگی ژاوه ژاو. دیاره خه‌ڵک هاواریان ده‌کرد، توره ده‌بوون، دروشمیان ده‌وته‌وه، به‌ڵام ئه‌وه‌ی نه‌یانئه‌کرد قسه‌کردن بوو. قسه‌کردن پرۆسه‌یه‌که که تاکی قسه‌که‌ر له‌گه‌ڵ دونیادا ده‌خاته په‌یوه‌ندیه‌وه. خۆپێشانده‌ران ئه‌وه‌یان پێشان نه‌دا که له ئاخاوتندان له گه‌ڵ دونیادا به‌ڵکو دروشمیان ده‌وته‌وه، هاواریان ئه‌کرد، توره‌ئه‌بوون. که ئه‌مانه هه‌مویان نیشانه‌ی ئه‌وه‌ن که تاکی نارازی، تاکی خۆپێشانده‌ر تاکێکی دیموکراتی نیه. هه‌رچه‌نده ئه‌وه بۆ نزیکه‌ی بیست ساڵ ئه‌چێت که ئێمه له گه‌ڵ به‌عسدا ته‌ڵاقمان له یه‌ک وه‌رگرتوه به‌ڵام هه‌تا ئێستاش ئێمه بوونه‌وه‌ری کۆمه‌ڵگای تۆتالیتارین،\nبۆیه خه‌می ئێمه، خه‌مه له داهاتوو، وه داهاتووش ته‌نها ساتێک ده‌بێته ماڵی ئێمه که ئێمه دیدێکی ره‌خنه‌ییانه‌مان هه‌بێت بۆ ئێستا. بۆیه ئه‌وه‌ی ده‌بێ بپرسین ئه‌وه‌یه، ئایا چیه له ئێمه‌دا، له شێوازی سیاسه‌تی ئێمه‌دا، له بونیادی کۆمه‌ڵایه‌تی و رامیاری ئێمه‌دا، که وه‌هایکرد ده‌رفه‌ت به‌ئه‌وانی تر بدات، که "کڵاو بکه‌نه سه‌رمان".\nبا بگه‌رێنه‌وه سه‌ر رووداو. وه‌ک ووتمان رووداو ساته‌و‌ختی ده‌رکه‌وتنی راستیه. ئه‌م ساته‌و‌ه‌خته ته‌نها کاتێک رام ئه‌بێت که پچرانێک له سیسته‌مدا بێته ئاراوه. له رووی سیاسیه‌وه ئه‌مه بۆ کورد چی ئه‌گه‌یه‌نێ. یه‌که‌م ئه‌و رووداوه ئه‌و راستیه‌ی سه‌لماند که ئیمه له عێراقی نوێدا بێ دۆستین. ئه‌مه راستیه‌کی خه‌مباره، هه‌رچه‌نده رووداوه‌کان هه‌میشه ئه‌وه‌مان پێده‌ڵین. به‌ڵام ئه‌وه‌ی رێگه‌مان لێئه‌گرێت ده‌رک به‌م راستیه بکه‌ین ئه‌وه‌یه ئێمه‌ی کورد، ناتوانین، به تایبه‌ت ئه‌وانه‌ی که له کوردوستاندا سیاسه‌تیان قۆرخکردوه، له رووداوه‌کان، به شێوازیکی قووڵی سیاسی و فه‌لسه‌فی، تێبگه‌ن-ین. رووداوه‌کان و تێرامان لێینا و هه‌وڵدان بۆ دارشتنی سیاسه‌تی کارا له هه‌ماهه‌نگیاندا، ته‌نها رێگایه که ئێمه له قه‌یرانه ناکۆتاکان ده‌پارێزێ. ئه‌وه‌ی ده‌بێ ئێمه بیزانین ئه‌وه‌یه که، ئیتر له‌مه‌ودوا هیچ بایه‌خێک بۆ رێکه‌وتن و ستراتیژیه‌ت و هه‌ر شتێکی تر له‌م بابه‌تانه نه‌ما. دیاره یاری ده‌سه‌ڵات و پلانی هه‌میشه‌یی هه‌رگیز بوونی نه‌بووه. پلانی ستراتیژی له هاوپه‌یمانی سیاسیدا له مێژوودا بوونی نه‌بووه. کاتێک کورد، وه‌ک له پرسیاره‌کانی مه‌سعود به‌رزانیه‌وه ده‌رئه‌که‌وت، تا ئێستا به باشی نازانێ بۆ ئه‌مه‌ی به‌سه‌ر هات. ئه‌م بێئاگاییه، له خۆیدا، بێئاگاییه له سیاسه‌ت؛ وه‌ک یاری ئه‌گه‌ره‌کان، خۆئاماده‌نه‌کردن و بیر نه‌کردنه‌وه له گشت ئه‌گه‌ره‌کان نیشانه‌ی هه‌ژاریه له بواری هونه‌ری سیاسه‌تدا.\nئه‌م هه‌ژاریه‌ی هونه‌ری سیاسه‌تی کوردی هۆکاری بنه‌ره‌تی ده‌گه‌رێته‌وه بۆ ئه‌و بنه‌ما نا زانستیانانه‌ی که سیاسه‌تی کوردی له‌سه‌ری وه‌ستاوه. بنه‌مای سیاسه‌تی کوردی هێشتا له سه‌رده‌می تاک ره‌هه‌ندی رووداودا ئه‌ژی. به‌و مانایه ئه‌وان کاتێک بیر له ئه‌گه‌ری روودانی رووداوێک ئه‌که‌نه‌وه ته‌نها بیر له یه‌ک هۆکار ده‌که‌نه‌وه وه‌ک ئه‌گه‌ر بۆ روودانی ئه‌و رووداوه. ئه‌م تاک ره‌هه‌ندیه‌یه له بیرکردنه‌وه‌دا ده‌بێته مایه‌ی حه‌په‌سان و په‌شۆکان. چاره‌سه‌ری ئه‌م ده‌رده به‌وه ئه‌کرێت که سیاسه‌ت له راوبۆچونی هه‌ڤاڵان و براده‌رانه‌وه بگوێزرێته‌وه بۆ ده‌زگای زانستی، بۆ پانتایی بیرکردنه‌وه، بۆ قسه‌کردنی ئازاد، بۆ خانه‌ی بیر.\nله لایه‌کی تره‌وه ده‌وڵه‌ت کاتێک به‌هێزده‌بێت، کاتێک شه‌رعی ده‌بێت که نوێنه‌ری زۆربه‌ی زۆری کۆمه‌ڵگابێت. دیاره کاتێک که باس دێته سه‌ر ململانێ له‌گه‌ڵ ئه‌ویتردا، حکومه‌تی هه‌رێم نوێنه‌ری هه‌موو کورده. به‌ڵام که باس دێته سه‌ر په‌یوه‌ندی خود و خود، پرسیاری گه‌وره ئه‌وه‌یه ئایا حکومه‌تی هه‌رێم له قازانجی چ چین و توێژێکی کۆمه‌ڵگای کوردیدایه و چ چین و توێژێک په‌راوێز ئه‌خات.\nله هه‌موو دونیادا، کاتێک ده‌سه‌ڵات له گه‌ڵ کێشه‌یه‌کدا مامه‌ڵه ئه‌کات خانه‌کانی بیر دێنه مه‌یدانه‌وه له روانگه‌ی جیاوه تێرامان و دیدی خۆیان ده‌رده‌برن. له ئه‌نجامدا ده‌ریایه‌ک له مه‌عریفه ده‌رباره‌ی ئه‌و کێشه‌یه کۆئه‌بێته‌وه. ئاله‌م بارودۆخه‌دا سیاسی بیرئه‌کاته‌وه، و مامه‌ڵه له‌گه‌ڵ رووداوه‌کانا ئه‌کات. به‌ڵام ئێمه وه‌ها مامه‌ڵه ناکه‌ین. سیاسه‌تی ئێمه به‌تاڵه له مه‌عریفه له ئه‌نجامدا ئێمه هه‌میشه دۆراوین.\nنموونه‌ی ئه‌و کۆمه‌ڵگایه‌ی که ئێمه ده‌بێ وانه‌ی لێوه فێربین بۆ ئه‌وه‌ی له گه‌ڵ قه‌یرانه هه‌میشه‌ییه‌کانا بژین سیاسه‌ت و کۆمه‌ڵگای ئیسرائیله. دیاره که من قسه له سه‌ر ئیسرائیل ده‌که‌م به مانای پاڵپشت یان رازی بوون به سیاسه‌تی ئه‌و ووڵاته نیه. مه‌به‌ستی من لێره‌دا ئه‌وه‌یه چۆن ووڵاتێکی وه‌ها، که هه‌میشه له ژێر مه‌ترسی پلان و هێرشی درواسێکانیایه‌تی سیاسه‌ت ئه‌کات و به تایبه‌ت سیاسه‌ت له‌گه‌ڵ خه‌ڵکی خۆیدا.\nئیسرائیل سه‌رچاوه‌ی هێزی له دیموکراسیتیه‌که‌وه‌تی. سه‌رباری ئه‌و هه‌موو جه‌نگ و شه‌ر و مه‌ترسیانه، هه‌ڵبژاردن و دیموکراسیه‌ت له ئیسرائیل هه‌میشه به‌رده‌وام بووه. خه‌ڵکانی رزگاربووی هۆلۆکۆست نه‌هاتن ده‌سه‌ڵات بۆ خۆیان قۆرخکه‌ن. وه‌ک چۆن له کوردوستان ده‌سه‌ڵات بۆ کۆمه‌ڵێکی ته‌سک و تایبه‌ت قۆرخکراوه. له‌وێ که‌س له سه‌روی یاساوه نیه. شارۆنی پاڵه‌وانی جه‌نگه‌کان به هۆی گه‌نده‌ڵیه‌وه لێپرسینه‌وه‌ی لێده‌کرێت. ئۆلمه‌رت، بۆ هۆی دیاریه‌ک له که‌سێکی بیانیه‌وه و چه‌ند بلیتێکه‌وه، ناچارئه‌کرێت ده‌ست له کار بکێشێته‌وه.\nئه‌م نازانستی و شاراوه‌یی و ته‌سکیه که سیاسه‌تی کوردی تیا ئه‌ژی رۆژ له دوای رۆژ به‌ره‌و لاوازبوونی ئه‌بات. به‌هۆی ئه‌م سیفه‌ته تایبه‌ته‌وه خه‌ڵکانێک دێنه سیاسه‌ته‌وه، نه‌ک له‌به‌ر هه‌بوونی دید، نه‌ک بۆ تێزێکی نوێ، نه‌ک بۆ خزمه‌تی کۆمه‌ڵگا، به‌ڵکو بۆ خۆ ده‌وڵه‌مه‌ندکردن. ئه‌گه‌ر سیاسه‌ت بکرێته بواری داهێنان، بواری بیرکردنه‌وه، بواری خزمه‌ت، ئه‌وا ئه‌و که‌سانه ده‌چن به‌دوای کاری ترا ده‌گه‌رێن. ئه‌م ته‌سکیه‌یه که کاتی رووداودا ئێمه توشی گرێی ده‌روونی ده‌بین. ئێمه کوتومت وه‌ک عه‌ره‌ب، له کاتی دۆرانیان به‌رامبه‌ر ئیسرائیل، له بری تێگه‌شتن و بیرکردنه‌وه و داهێنانی سیاسه‌تێکی ره‌وایانه، توشی شکست و گرێی ده‌روونی بوون. ده‌رئه‌نجامه‌که‌ی ئه‌و دۆخه‌یه که تیا ئه‌ژین، هه‌موومان لیی به ئاگایین.\nئایا ئێمه ئاماده‌ین پاش ئه‌وه‌ی له به‌غدا روویدا به دید و سیاسه‌ت و هه‌ڵسوکه‌وته‌کانمان بچینه‌وه. ئایا ئه‌م رووداوه ده‌بێته هۆی سه‌ر‌ه‌تایه‌ک بۆ جۆرێکی تر له سیاسه‌تی نوێ. سیاسه‌تێک بنه‌ماکه‌ی خه‌ونه‌کانی خه‌ڵک بێت. له خزمه‌تی خه‌ڵک بێت. ئه‌گه‌ر رووداو فره ره‌هه‌ند بێت به سروشت ئه‌وا پێویستی به سیاسه‌تی فره دیده.\nPrevious یوسف عیزەدین و دیمانەیەكى تایبەت بەكێشەو گرفتى گەنجان\nNext ها، که گه‌ڕامه‌وه لاتان


📕 33 رێگە بۆ وتنەوەی وانەکەت بە سەرکەوتوویی پەڕتووکیانە\n📅 کاتوو تۆمارکەردەی Apr 18 2018 1:09PM\n👁 ئی بابەتە 18,732 جارێ وینیان\nراشد بن حسێن ئەلعەبدولکەریم وەرگێڕانی لە عەرەبییە [ زیاتەر... 👁] 📕 ✖ 0 0 ✔ 99% ✍ هـ.ب. 18-4-2018 13:09:09\n📕 English Judy West پەڕتووکیانە\n📅 کاتوو تۆمارکەردەی Nov 20 2016 1:20PM\n👁 ئی بابەتە 2,804 جارێ وینیان\nKurdistan Regional Governmet Council of Ministers [ زیاتەر... 👁] 📕 ✖ 0 0 ✔ 99% ✍ م.ب. 20-11-2016 13:20:40\n📕 English Judy West Activity Book پەڕتووکیانە\n📅 کاتوو تۆمارکەردەی Nov 20 2016 1:29PM\n👁 ئی بابەتە 2,584 جارێ وینیان\nKurdistan Regional Governmet Council of Ministers [ زیاتەر... 👁] 📕 ✖ 0 1 ✔ 99% ✍ م.ب. 20-11-2016 13:29:33\n📕 Kurdî 5 Kurmancî پەڕتووکیانە\n📅 کاتوو تۆمارکەردەی Feb 23 2014 1:15AM\n👁 ئی بابەتە 5,632 جارێ وینیان\n... [ زیاتەر... 👁] 📕 ✖ 0 0 ✔ 94% ✍ هـ.ب. 23-2-2014 1:15:34\n📕 Kurdî 5 Zazakî پەڕتووکیانە\n📅 کاتوو تۆمارکەردەی Dec 9 2016 10:00AM\n... [ زیاتەر... 👁] 📕 ✖ 0 0 ✔ 99% ✍ م.ب. 9-12-2016 10:00:43\n📕 Kurdî 6 Kurmancî پەڕتووکیانە\n📅 کاتوو تۆمارکەردەی Dec 9 2016 10:06AM\n👁 ئی بابەتە 2,296 جارێ وینیان\n... [ زیاتەر... 👁] 📕 ✖ 0 0 ✔ 94% ✍ م.ب. 9-12-2016 10:06:20\n📕 Kurdî 6 Zazakî پەڕتووکیانە\n📅 کاتوو تۆمارکەردەی Aug 31 2017 2:15PM\nEDİTÖR Prof. Dr. Kadri YILDIRIM PROGRAM GELİŞTİR [ زیاتەر... 👁] 📕 ✖ 0 1 ✔ 99% ✍ هـ.ب. 31-8-2017 14:15:36\n📕 Kurdî 7 Kurmancî پەڕتووکیانە\n📅 کاتوو تۆمارکەردەی Dec 9 2016 10:10AM\n👁 ئی بابەتە 2,287 جارێ وینیان\nNIVÎSKAR Prof. Dr. Kadri Yıldırım Doç. Dr. Abdur [ زیاتەر... 👁] 📕 ✖ 0 0 ✔ 94% ✍ م.ب. 9-12-2016 10:10:02\n📕 Sunrise Activity Book 10 پەڕتووکیانە\n📅 کاتوو تۆمارکەردەی Dec 9 2016 8:36AM\n👁 ئی بابەتە 22,529 جارێ وینیان\nPeroperty of Ministry of Education [ زیاتەر... 👁] 📕 ✖ 1 0 ✔ 99% ✍ م.ب. 9-12-2016 8:36:42\n📕 Sunrise Activity Book -12 پەڕتووکیانە\n📅 کاتوو تۆمارکەردەی Sep 24 2018 1:34PM\n👁 ئی بابەتە 8,113 جارێ وینیان\nSunrise Activity Book -12 Ministry of Education [ زیاتەر... 👁] 📕 ✖ 0 0 ✔ 99% ✍ ز.س. 24-9-2018 13:34:29\n📊 ئامار بابەتەکێ 377,396\nپەڕتووکێ PDFێ 11,259\nفایلەی پێوەنیدارە 45,796\n🗄 سەرچەمەکێ 15,483


10 لە خۆشترین یاریە کلاسیکیەکان دابگرە بۆ مۆبایلەکانی ئەندرۆید و ئای ئۆ ئێس – کەی ئای تی ئێن\nئای ئۆ ئێس 29, كانونی یه‌كه‌م 2018\nبێگومان پێش بەردەستبوونی ئەو یاریە زۆرەی کە لە ئێستادا هەیە زۆرینەمان ڕوومان کردبووە یاریەکانی کۆمپیوتەر، بەڵام یاریە کلاسیکیەکان کە بە دڵنیایەوە تام و چێژێکی دیکەی هەبوو، هەر بۆیەش وەک وەبیرهێنانەوەیەک بۆ سەردەمی ئەو یاریانە کە لەگەڵیاندا گەورە بووین، لەم بابەتەدا هەڵدەستین بە کۆکردنەوەی 10 یاری کلاسیکی کە لە ئێستادا بەردەستکراون بۆ بەکارهێنەرانی ئەندرۆید و ئای ئۆ ئێس.\nبێگومان لەگەڵ بینینت بۆ وێنەکە یاریەکەت بیردێتەوە کە هەمیشە ڕاهاتبووین لەسەر ویندۆزەکانمان یاری پێبکەین.\nیەکێکە لە سەختترین یاریە کلاسیکیەکان کە هەتاوەکو ئێستاش خوودی خۆم نازانم چۆن یاری پێبکەم، تیایدا دەبێت ئەو شوێنانەی مینی تێدایە ئاگاداریان ببیت و شوێنەکانیان دانەگریت چونکە لەگەڵ داگرتنیان پێتدا دەتەقێتەوە و دەدۆڕێیت.\nیاری TETRIS لەم یاریەدا پێویستە پێکهاتە جیاوازەکان کە لەسەرەوە دێتە خوارەوە ڕێکیان بخەیت و بیانگونجێنیت لەگەڵ شێوەکانی دیکەیدا.\nئەگەر هێشتاش بیری یاری BrickBreakerـی مۆبایلەکانی بلاکبێری دەکەیت ئەوا ئێستا ئەم یاریە بەردەستە بۆ مۆبایلەکانی ئەندرۆیو ئای ئۆ ئێس و دەتوانیت لە بەستەرەکانی خوارەوە دایان بگریت.\nبێگومان هەموومان یاری کرمەکەمان لە بیرە کە بە منداڵی لە مۆبایلەکانی نۆکیادا یاریمان پێدەکرد، ئێستاش ئەم یاریە بە چەندین جۆر بەردەستکراوە بۆ بەکارهێنەرانی مۆبایلە زیرەکەکان و لە بەستەرەکانی خوارەوە دەتوانیت ئەم جۆرەشیان بۆ مۆبایلەکەت دابگریت.\nئەگەر حەز بە یاریەکانی shoot em up هەیە ئەوا ئەم یاریە کلاسیکیە لەو جۆرەیە و تیادا کۆنتڕۆڵی فڕۆکەیەکی جەنگی دەکەیت و ئەو تەنانەی دێنە بەردەمت تێکیان دەشکێنیت.\nبە دڵنیایەوە لەگەڵ ناوهێنانمان بۆ یاریە کلاسیکیەکان پێویستە یاری بەناوبانگی Pacmanـیش ناوببەین، یاریەکە یەکێکە لە یاریە هەرە کلاسیکیەکان و چێژێکی زۆری هەیە گەر پێشووتر لەسەر ئامێرەکانی وەک ئەتاری کردبێتت.\nیاریەکی کلاسیکیە و تیایدا دەبێت چوار بازنە کە لە هەمان ڕەنگن بیانگەیەنیت بە یەک بێ ئەوەی بەرامبەرەکەت ڕێگریت لێ بکات.\nژیشک (ژووشک)ـی سۆنیک یەکێکە لە یاریەکانی کۆمپانیای SEGA تیایدا هەڵدەستیت بە تێپەڕاندنی سەختیەکان و ئاستە جیاوازەکان هەتاوەکو ببیتە براوە لە یاریەکەدا.\nیاریەکی جەنگی ئاسمانییە و بێگومان یەکێکە لە یاریە کلاسیکیەکان و بەردەستکراوە بۆ هەریەک لە مۆبایلەکانی ئەندرۆید و ئای ئۆ ئێس.\nئەگەر یاریەکان بەهۆی جیاوازی شوێنەوە لە لات بەردەست نەبوو ئەوا یەکێک لە ئەپە خۆڕاییەکانی VPN دابگرە و شوێنەکەت بگۆڕە بۆ وڵاتە یەکگرتووەکانی ئەمریکا.


هێرشێکی کوشندە پایتەختی ئەفغانستان دەهەژێنێت\nکاربەدەستان لە ئەفغانستان دەڵێن زیاتر لە 20 هاوەن بەرەبەیانی ڕۆژی شەممە گیراونەتە ناوەندی شاری کابول، بەلایەنی کەم 8 کەس کوژراون و 31 کەسی تریش بریندار بوون.\nگوتەبێژی وەزارەتی ناوخۆ تاریق ئاریان ڕایگەیاند ئەو موشەکانە لە پشتی دوو ئۆتۆمبێلەوە هەڵدراون و لە چەند شوێنی جیاوازی پایتەخت دراوە.\nباڵیۆزخانەی ئێران لە کابول دەڵێت یەكێک لە موشەکەکان بەر باڵەخانەکەیان کەوتووە. باڵیۆزخانەکە لە تویتێکدا ڕایگەیاندووە " خۆشبەختانە هیچ قوربانییەکی لێنەکەوتووە و هەمو کارمەندەکانی باڵیۆزخانەکە لە تەندروستییەکی باشدان."\nلە سەرەتای ئەم مانگە سێ چەکداری داعش بە هێلەکی بۆمبڕێژکراوەوە هەڵیانکوتایە سەر زانکۆی کابول و لەوێ 22 کەسیان کوشت، زۆربەیان خوێندکاری ئەفغانی بوون. باڵیۆزی ئێرانیش لە دەمی ئەو هێرشەدا لە ناو باڵەخانەکەبوو بەڵام زیانی بەرنەکەوت.\nگوتەبێژێکی تالیبان بە دەستبەجێ نکوڵی لە تێوەگلانی گرووپەکە لە هێرشە کوشندەکەی ڕۆژی شەممە کرد و ئەمەش ئەو گومانانەی زیاد کرد کە دەشێت داعش ئەو کارەی کردبێت.\nئەو گروپە تیرۆرستییە بەرپرسیارێتی هێرشێکی هاوشێوەی موشەکی لە مانگی 3 دا لە ئەستۆگرت کە تیایدا ڕێوڕەسمی سوێندخواردنی سەرۆکایەتی لە کابول کرایە ئامانج.\nئەم توندوتیژییانە چەند کاتژمێرێک بەر لە کاتی دیاریکراوی کۆبونەوەیوەزیری دەرەوەی ئەمەریکا مایک پۆمپەیۆ بوو لەگەڵ نوێنەرانی تالیبان و حکومەتی ئەفغانستان بە جیا جیا لە دۆحای پایتەختی قەتەر.\nهەردوولایەنی ئەفغانی نەیاری یەکتر، لە مانگی 9 وە بە ناوبژیوانی ئەمەریکا دەستیان بە پرۆسەی وتووێژی ئاشتی کردووە، بەڵام وتووێژەیان لەسەر کێشەکانی کە پەیوەندی بە کڵێشەی کارەکانەوە هەیە چەقیان بەستووە.\nپۆمپەیۆ لە گەشتێکی حەوت وڵاتیدایە بۆ ئەوروپا و ڕۆژهەڵاتی ناوەڕاست. وەزارەتی دەرەوە ڕۆژی هەینی ڕایگەیاند گەورە دیپلۆماتی ئەمەریکا چاوی بە ڕێبەرانی قەتەریش دەکەوێت لە دۆحا کە شوێنی ئۆفیسی سیاسی تالیبانە.\nباڵێۆزی ئەمەریکا لە کابوڵ، ڕاس ویلسن، ئەو هێرشە موشەکیانەی شەرمەزار کرد.\nویلسن لە تویتێکدا ڕایگەیاند " نابوایە ئەفغانییەکان لە تیرۆردا بژین. هاوخەمی بۆ قوربانیان و کەسوکاری کوژراو و بریندارەکان دەردەبڕم... ..ویلایەتە یەکگرتووەکانی ئەمەریکا بەردەوام دەبێت لە کارکردن لەگەڵ هاوبەشە ئەفغانییەکان بۆ ڕێگەگرتن لە هێرشی لەم جۆرە و بەرپرسیارکردنی ئەنجامدەرانی."\nهێرشەکەی ڕۆژی شەممەی کابول هاوکات بوو لەگەڵ زیادبوونی شەڕو پێکدادانی ئەم دواییانەی نێوان هێزەکانی ئاسایش ئەفغانی و یاخیبوانی تالیبان، کە ژمارەیەک کەسی هەردوولاو خەڵکی مەدەنیش کوشتووە.